PREZIDENTSKÉ VOĽBY 2019 - 2. KOLOSlováci si vybrali prezidentku, Čaputovej gratuloval aj Kiska (minúta po minúte)

Stĺpček šéfredaktorky

Minúta po minúte

Povolebná analýza

Profil Čaputovej

Štáb Čaputovej

Štáb Šefčoviča

Obrazom

Čaputová získala viac ako milión hlasov.

2:00 Minútu po minúte sme ukončili, ďakujeme za pozornosť. Povolebné dianie budeme podrobne sledovať aj v nedeľu. O 9:30 nájdete ne webe SME volebné štúdio, kde príde aj novozvolená prezidentka Zuzana Čaputová.  1:58 Po spočítaní všetkých okrskových zápisníc zvíťazila v druhom kole prezidentských volieb Zuzana Čaputová. Získala 58,4 percenta, v absolútnom vyjadrení je to 1 056 582 hlasov. Maroš Šefčovič má 41,6 percenta - 752 403 hlasov. Volebná účasť dosiahla 41,8 percenta. 00:55 Čaputová je víťaz, ale čo teraz čaká krajinu? Prečítajte si analýzu Jakuba Fila.  00:15 K Čaputovej dorazil prezident Kiska a zagratuloval jej s kyticou. "Zase nám mnoho krajín závidí. Závidí to, že Slovensko si zvolilo prezidentku, ktorá symbolizuje hodnoty ako slušnú krajinu," povedal Kiska, podľa ktorého je hrdinom večera práve Čaputová. Po tom, čo sa pridal medzi oslavujúcich hostí v štábe novozvolenej prezidentky, sa objal aj s Robertom Mistríkom. 00:14 V druhom kole je už spočítaných viac ako 90 percent okrskových zápisníc. Účasť vo voľbách sa momentálne pohybuje na úrovni 41,57 percenta. Čaputová si drží náskok so ziskom 58,01 percenta, v absolútnom vyjadrení získala zatiaľ 940.609 hlasov. Šefčovič má 41,99 percenta alebo 680.579 hlasov. 00:08 Po konci príhovoru budúcej prezidentky dav dlho skandovala jej meno. "Život ma naučil, že nie som zodpovedná za výsledok, ale len svoj diel na ňom," reagovala Čaputová na otázku, či sa neobáva s Robertom Ficom a stranou Smer. Dodala, že od ľudí cíti silnú legitimitu. Plánuje sa stretnúť aj so stranami vládnej koalície. 23:58 Víťazke gratuluje aj premiér Pellegrini. "Verím v konštruktívnu spoluprácu pri riešení problémov Slovenska," napísal v stanovisku. 23:55 Čaputovú na pódiu privítali búrlivým potleskom. "Zuzana," skandovali jej podporovatelia. Podobne ako v prvom kole najprv poďakovala v piatich jazykoch. "Ďakujem vám, že ste boli so mnou a ja sľubujem, že budem s vami," povedala. Dodala, že sa bude naďalej uchádzať o podporu a dôveru aj tým, ktorí ju nevolili. Sama svoje víťazstvo interpretovala tak, že sa dá vyhrať aj bez útokov na súperov a verí, že tento trend sa potvrdí aj v eurovoľbách a parlamentných voľbách. "Možno sme si mysleli, že slušnosť v politike je len prejavom slabosti a dnes vidíme, že je prejavom sily," povedala. Vyzvala, aby ľudia išli za ideami a hodnotami, ktoré ľudí v týchto voľbách spojili. 23:50 V Čaputovej štábe sa každú chvíľu čaká vystúpenie novej prezidentky. Pri sledovaní vystúpenia Šefčoviča sa v štábe ozval búrlivý potlesk najmä pri gratulácii k výsledku volieb. 23:49 Čaputová bude piatou prezidentkou v Európskej únii. Ženy zastávajú prezidentský úrad v Chorvátsku, Litve, Estónsku a na Malte. 23:42 Šefčovič sa postavil pred novinárov aj s manželkou Helenou. Novinárom dovolil len tri otázky. Pôsobí pokojne. „Práve som volal s pani Čaputovou a zagratuloval som jej k víťazstvu,“ povedal. Dodal, že Slovensko potrebuje byť zjednotené a želá jej len to najlepšie. „Posielam jej kyticu, pretože prvá žena prezidentka si kyticu zaslúži,“ povedal. Potom sa poďakoval rodine a svojmu štábu. Šefčovič svoju budúcnosť v politike nechcel jednoznačne komentovať. Dodal ale, že nemá žiadne plány ohľadom straníckej politiky. „Budem zvažovať, čo ďalej a ako naložiť s dôverou ľudí,“ povedal Šefčovič. 23:36 Krajina si vybrala pokojný hlas, ktorý apeluje na to dôstojné, rozumné a spravodlivé v ľuďoch. Národ odmietol Fica, píše šéfredaktorka SME Beata Balogová.  23:25 Z jednoduchej vinohradníckej rodiny do prezidentského paláca. Kto je Zuzana Čaputová? Prečítajte si profil budúcej prezidentky. 23:22 Po zrátaní polovice hlasov získala Čaputová 58,1 percenta hlasov.  23:21 K Čaputovej prišli viacerí známi herci ako Martin Huba, Richard Stanke aj Ján Koleník.  "Je už čas na zmenu, všetci to cítime a veľmi ju potrebujeme," odôvodnil Koleník pri príchode svoju podporu Čaputovej. 23:12 Po zrátaní 38,5 percenta hlasov získala Čaputová 57,9 percenta hlasov a Šefčovič 42,1 percenta. Zuzana Čaputová smeruje k víťazstvu v prezidentských voľbách.  23:08 Čaputovú podporuje aj český hudobník Michael Kocáb. "Stačilo pozorovať jej prejavy a rétorické schopnosti," odôvodňuje, prečo sa ju rozhodol podporiť. 23:03 Po sčítaní dvojciferného počtu okrskových zápisníc vedie naďalej Zuzana Čaputová, ktorá má 57,57 percenta hlasov. Maroš Šefčovič zatiaľ získal 42,42 percenta. 23:01 Stále sa čaká, kedy Šefčovič príde medzi novinárov a povie o svojich dojmoch z prvých výsledkov, ako sľúbil. 22:59 Víťazstvo Čaputovej by bol pre Slovensko podľa herečky Zuzany Fialovej obrovský signál pre slovenské dievčatá. "Práve osoba prezidentky, ktorá je taká rozvážna a pokojná a vzdelaná a integrovaná by mohla byť niečím, čo posunie úroveň vnímania žien v tejto krajine, ktorá je ešte stále trochu barbarská a mačistická," hovorí. 22:54 Po ohlásení prvých výsledkov sa v Čaputovej štábe ozvali opäť oslavné pokriky a potlesk. Každú chvíľu sa očakáva príchod prezidenta Kisku. 22:46 Netreba sa báť, bude to dobré, napísala Čaputová na svojom facebooku. 22:35 Štatistický úrad začal zverejňovať prvé dáta. Priebežné výsledky môžete sledovať tu. Po zrátaní 5,4 percenta okrskových zápisníc vedie Čaputová so ziskom 57,2 percenta hlasov.  22:30 Šefčovičov štáb pustil do VIP priestorov fotoreportérov na päť minút. Medzi hosťami vidieť Mladých sociálnych demokratov či exministra Kažimíra. Šefčovič im predstavil manželov Podhorných, ktorí mu na kampaň dali 20-tisíc eur. 22:29 Do centrály Čaputovej prišiel Robert Mistrík, ktorý sa pred prvým kolom vzdal v jej prospech. Výsledok volieb odhadol na 60 percent pre Čaputovú. "Verím, že jej čoskoro budem môcť zablahoželať," povedal. 22:20 U Šefčoviča sa diskutuje o prvých prieskumoch, ktoré hovoria v Šefčovičov neprospech. Kandidát Smeru sľúbil, že sa medzi novinárov vráti, keď budú zverejnené prvé oficiálne výsledky. „Keď budeme mať prvé výsledky tak prídem medzi vás a podelím sa o dojmy,“ povedal. 22:11 V bratislavskom väzení zaznamenali v sobotu len 11,18-percentnú volebnú účasť väzňov. 22:08 Pri zverejnení prvých prieskumov sa v štábe Čaputovej ozýva jasot a potlesk. Podporovatelia favoritky volieb hovoria, že očakávajú výhru, hoci zrejme tesnejšiu, než sa mohlo zdať po prvom kole. 22:03 Druhé kolo vyhrá podľa exkluzívneho prieskumu agentúry Focus, ktorý robila pre televíziu Markíza Čaputová. Z prieskumu vyplýva, že by ju volilo 55,2 percenta voličov, Šefčovič by získal 44,8 percenta hlasov. Prezidentkou by sa stala Čaputová aj podľa prieskumu agentúry Median SK pre RTVS. Získala by 60,5 percenta hlasov, zatiaľ čo jej protikandidáta by volilo 39,5 percenta voličov. 22:00 Druhé kolo prezidentských volieb sa skočilo.  21:37 Na pódium v Starej tržnici nastúpili ľudia z Čaputovej volebného tímu. Prezidentskú kandidátku privítali potleskom. Bez ohľadu na to, ako dopadnú výsledky, sa podľa vlastných slov chce poďakovať členom tímu. Poďakovala sa svojmu priateľovi Petrovi Konečnému, ktorý ju v Starej tržnici sprevádza, aj svojim dcéram. Ďalej menovala ľudí z svojho volebného tímu aj členov Progresívneho Slovenska. "Nesmierne vám ďakujem za všetku prácu, pomoc a podporu," povedala. 21:35 Šefčovič konečne prišiel medzi novinárov. Vyjadril obavy, že volebná účasť bude nižšia v druhom kole ako v prvom. Svoje šance odhadnúť nechcel. „Nálada je dobrá. Nič intenzívnejšie som vo svojom živote nezažil,“ povedal Šefčovič. Tvrdí, že ohlasy zo zahraničia má po kampani pozitívne. Šefčovič pritom v snahe ostro sa vymedziť proti víťazke prvého kola zdôrazňoval, že bol proti nelegálnej migrácii či povinným kvótam. V čase, keď utečenecká kríza vypukla, sa pritom ako európsky úradník snažil zmierňovať strach z utečencov a bol pri tom, keď Európska komisia kvóty prijala. Teraz po kampani tvrdí, že je za proeurópske smerovanie Slovenska. Šefčovič potvrdil, že v jeho štábe nie je nikto z predstaviteľov Smeru hoci mu strana posielala tisíce eur na kampaň. „Určite si spolu ale zavoláme,“ povedal. Do centrály prišiel exminister financií za Smer Peter Kažimír. 21:34 Novinárom, ktorí asi pol hodinu stáli v lobby a čakali na Šefčoviča oznámili, že čakajú zbytočne. Keď kandidát príde, oznámia im to a potom bude mať tlačovú konferenciu v press centre. 21:04 Do prihraničnej obce Svrčinovec prišli odvoliť mnohí Slováci žijúci či pracujúci v Česku. Patrili k nim aj medici študujúci v Brne, ktorí sa vracali z medicínskeho kongresu v Ostrave. 20:54 Do centrály k Šefčovičovi prišlo zopár hostí. Hneď však šli na poschodie do VIP miestnosti, kde sa môžu pred novinármi schovať. Nie je teda jasné, koľko ľudí prišlo kandidáta Smeru podporiť a kto sa medzi nimi nachádza. 20:49 "Bude to tesné," povedala po príchode do Starej tržnice Čaputová.  20:41 Čaputovú prišiel podporiť aj brat Mariana Kočnera Ivan. Na balkóne pripravuje pre novinárov kávu na občerstvenie. Ivan Kočner je miestny aktivista v obci Vištuk. V Pezinku, odkiaľ je Čaputová, má kaviareň. Čaputovú podporoval aj v kampani. V minulosti bol šéfom publicistiky verejnoprávnej televízie. Nemá nič spoločné s kauzami brata Mariana Kočnera. 20:30 Volebná noc u Šefčoviča v hoteli Devín sa rozbieha pomaly. Novinárov izolovali v jednej miestnosti, kde čakajú na inštrukcie. Dianie na Šefčovičovom štábe sledujeme minútu po minúte.  20:22 Príchod Čaputovej sa očakáva okolo 21-tej. Priestory Starej tržnice sa postupne plnia, kandidátku prišili podporiť aj známe tváre z Progresívneho Slovenska napríklad Michal Truban. Dianie na Čaputovej štábe sledujeme minútu po minúte.  20:21 V Košiciach, ako aj v okrese Košice-okolie sú voľby pokojné. Okresná ukončila kontrolu v južných častiach okresu.  "Prešli sme obce ako Rešica, Kechnec, Perín-Chym a iné. Všetko je v poriadku, nevyskytol sa žiaden problém. Ak náhodou boli nejaké drobné nedostatky, na mieste sme ich vyriešili. Tie veci, ktoré v prvom kole neboli presne podľa pravidiel, boli tentoraz bezproblémové," uviedol podpredseda komisie Ján Spišák. 20:14 Pred Starou tržnicou, kde bude čakať na výsledky Čaputová, sa tvorí veľký rad ľudí, ktorí ju prišli podporiť. 20:13 V druhom kole príde v Humennom k urnám pravdepodobne menej voličov ako v prvom kole. Avizovali to predsedovia viacerých okrskových volebných komisií. Raňajší optimizmus o vysokej účasti pominul ešte predpoludním. K urnám prichádza menej mladých ľudí ako v prvom kole, stredná a staršia generácia je disciplinovanejšia. 20:03 Priebeh volieb v okrese Nové Zámky je zatiaľ bezproblémový. Jediný problém vidí predseda komisie Mikuláš Balogh vo veľmi nízkej účasti. „Ak to mám zhodnotiť, je to proste nuda,“ poznamenal. 19:57 Pred ôsmou hodinou stále prichádzajú voliči do jednej z volebných miestností v košickej časti Sever.  Členovia volebnej komisie sú s doterajšou účasťou spokojní. "Vyzerá to, že účasť by mohla prekročiť 50-percentnú hranicu " odhaduje jedna z členiek komisie. 19:56 Viaceré samosprávy v Bratislavskom kraji evidovali doteraz nižšiu volebnú účasť v porovnaní s prvým kolom. Vysvetľovali to najmä pekným počasím a tým, že viacero ľudí je na výletoch či pracuje v záhradách. 19:53 Druhé kolo bolo výnimočné pre Radoslava Kufu z Diviak - mestskej časti Turčianske Teplice.  Prvého kola sa totiž zúčastniť nesmel, keďže osemnásť rokov mal presne pred týždňom. „Cítil som veľkú zodpovednosť a bol som rád, že konečne mám právo voľby a ako občan môžem o niečom rozhodnúť. Favorita som mal už premysleného, ale doma som to ešte predtým rozdebatoval s rodičmi. Spolu sme rozanalyzovali oboch kandidátov, aby som sa správne rozhodol,“ priblížil. 19:47 Výsledky prvého kola ich sklamali. Ani jeden z kandidátov, ktorí v hontianskej obci Ladzany viedli, do druhého kola nepostúpil. Sklamanie cítiť aj na účasti. Popoludní tam odvolilo zhruba 23 percent, kým v prvom kole presiahla účasť 63 percent. 19:46 V nízkotatranskej obci Bystrá sa zastavuje voliť aj množstvo lyžiarov a turistov.  "Do pol siedmej volilo 65 zo 156 domácich zapísaných voličov a 376 ľudí volilo na voličský preukaz," hovorí člen volebnej komisie v Bystrej Martin Alberty. Hlasovali aj dvaja voliči vo veku 95 rokov a jedna volička vo veku 92 rokov. 19:43 V jednej z volebných miestností v Banskej Štiavnici prekvapil komisiu králik Hugo, ktorého si priniesla jeho dočasná opatrovníčka Viola Píšová. Tá sa rozhodla prísť voliť aj s ním, pretože ako sama povedala, sprevádza ju na každom kroku. „Je veľmi zlatý, také niečo sme tu ešte nemali,“ usmievala sa jedna z členiek. 19:38 Prvé kolo volieb v Svätoplukove vyhral Kotleba.  K urne pristúpil aj dôchodca Jozef Macúch. Rozhodovanie pre neho zložité nebolo. Výsledky prvého kola ho trochu prekvapili. „Prekvapilo ma, že to u nás vyhral pán Kotleba,“ povedal. Prezidenta vníma ako najvyššiu reprezentačnú funkciu. „Mal by to byť človek, ktorý pozná politiku, aby sa vedel správne rozhodovať,“ doplnil. 19:35 Okrsok pod Martinskými hoľami navštívilo aj pár lyžiarov. Volili tam aj ľudia z Bratislavy, Prešova či Hlohovca. 19:24 Zažila Masaryka, Tisa, Gottwalda aj Havla, no ani medzi najnovšími prezidentmi by nevedela ukázať jediného, ktorý by bol prezidentom akého si predstavuje. 88-ročná Emília Šipulová hovorí o prezidentských voľbách.  19:08 Štátna volebná komisia zatiaľ nemá informácie o mimoriadnych udalostiach. 18:58 V obci Plaveč v okrese Stará Ľubovňa sú od popoludnia bez elektrickej energie. Priebeh volieb by to však podľa starostu Petra Šlosára nemalo narušiť. "Podľa našich informácií dôvodom je porucha na vedení vysokého napätia. Zabezpečili sme preto do volebnej miestnosti elektrocentrálu. Veríme, že to do 22.00 h zvládneme," uviedol. 18:28 Záujem obyvateľov obce Pavčina Lehota o druhé kolo je približne rovnaký ako v prvom kole. Zhodnotil to predseda tamojšej volebnej komisie Marián Vozárik s tým, že v neskorších hodinách očakávajú aj voličov, ktorí sú cez deň na lyžovačke. „Ľudia chodia priebežne. Využívajú krásne dni, tak sa hádam po lyžovačke účasť ešte zvýši. Keďže toto je dedinka, ktorá ubytováva, chodia voliť aj turisti,“ doplnil. 18:27 Vo volebnej miestnosti v obci Hájske v okrese Šaľa odovzdal svoj hlas aj 100-ročný Jozef Nétry. „Zúčastnil som sa takmer na všetkých voľbách, neviem, či som vôbec niekedy niektoré vynechal. Ani si nepamätám, koľko sa už za ten čas vystriedalo prezidentov. Veľmi veľa ich bolo, československých aj slovenských. Volil som Masaryka, Beneša, Gottwalda, Svobodu, Tisa s tou veľkou hlavou,“ spomína Nétry. Z celej plejády doterajších prezidentov považuje za najlepšieho Klementa Gottwalda. „Bol to pracovitý človek,“ zhodnotil. 18:23 V gemerských okresoch Rimavská Sobota, Revúca a Rožňava má druhé kolo zatiaľ pokojný a bezproblémový priebeh, potvrdili zapisovatelia a predsedovia okresných volebných komisií. "Nezaznamenali sme žiadne podnety. O účasti zatiaľ ťažko niečo povedať, ale dá sa predpokladať, že je vyššia ako v prvom kole, hoci v niektorých obciach možno pôjdu viacerí voliť až večer, keďže bolo pekné počasie. Ľudia to však využívajú nielen na záhradkárstvo, ale chodia i voliť," uviedol na margo volebného dňa predseda okresnej volebnej komisie v Rožňave Jozef Pisarčík. 18:20 Druhé kolo je aj naďalej pokojné, bez akýchkoľvek rušivých podnetov. Potvrdila to riaditeľka odboru volieb, referenda a politických strán na ministerstve vnútra Eva Chmelová. Komisia doteraz riešila desiatky prijatých podnetov. "Zatiaľ to však boli podnety zamerané na spôsob hlasovania vo volebných miestnostiach, na správanie volebných komisií alebo otázky, ktoré smerovali k ubezpečeniu sa, že voľby sú organizované takým spôsobom, že ich výsledkom bude možné dôverovať. Napríklad, ako je zamedzené dvojitému hlasovaniu a pod.," priblížila Chmelová s tým, že sa nedeje nič vážne, čo by smerovalo k nejakému podozreniu, že by výsledky volieb mali byť nejakým spôsobom znehodnotené alebo zmanipulované. 18:13 Voľby vo vrútockej časti Kolónie Hviezdy majú pokojný a ničím nerušený priebeh. V zozname voličov je zapísaných 782 voličov, zatiaľ k volebným urnám prišlo okolo tristo ľudí. 18:00 Obec Branovo sa v prvom kole stala baštou Maroša Šefčoviča. Volilo ho tu 104 ľudí. Získal skoro 39 percent, čo bol jeho najlepší výsledok v rámci Novozámockého okresu. Voľby tu pokojný jarný víkend nenarušili. 17:51 Rovensko aj Lopašov sú zaujímavé tým, že volebná účasť je pri každých voľbách vysoká. O Lopašove je dokonca známe, že tu pred niekoľkými rokmi Vladimír Mečiar vo voľbách nedostal ani jediný hlas. Sú skôr pravičiarskou dedinkou. 17:40 Ľudí v Trnavskom kraji sme sa pýtali, čo očakávajú od novej hlavy štátu. Ich odpovede si môžete pozrieť tu.  17:38 V obci Bartošova Lehôtka v Žiarskom okrese vyhlásili aj veľké jarné upratovanie. Na brigáde pri čistení okolia potoka a ciest, ale aj pri volebných schránkach sa streli aktívni obyvatelia. 17:30 V Plaveckom Mikuláši majú voľby pokojný priebeh. Prví voliči si sadli za plentu hneď po otvorení volebnej miestnosti, celkovo však v porovnaní s prvým kolom tu evidujú menší záujem o voľby. "Je to možno spôsobené aj tým, že dnes je krásny deň a ľudia robia v záhradkách, takže možno počet voličov narastie k večeru,“ naznačila členka okrskovej volebnej komisie Ľudmila Halásová. 17:24 Voľby neopomínajú ani kúpeľní hostia v Piešťanoch . "Do 16.30 h sme umožnili hlasovať viac ako dvom stovkám takýchto voličov, takže je ešte predpoklad, že ďalší prídu," povedala predsedníčka volebnej komisie Mária Makarová. Podľa jej slov to boli voliči zo všetkých kútov Slovenska. Medzi nimi bola aj Lenka z Banskej Štiavnice. "Vybavila som si preukaz, sme tu s priateľkou na predĺženom víkende," povedala. 17:16 Vlkolínčania volili v novovybudovanom Dome UNESCO, ktorý sprístupnili minulý rok na jeseň. S prenosnou volebnou schránkou tam zavítali členovia okrskovej volebnej komisie z ružomberskej mestskej časti Biely Potok. „Do Vlkolínca sme zavítali s prenosnou volebnou schránkou, pretože nás o to požiadali obyvatelia, ako aj turisti s voličskými preukazmi. O túto možnosť žiadali obyvatelia vo vyššom veku a imobilní, ktorým by sa dosť ťažko schádzalo dole do Ružomberka,“ uviedla predsedníčka komisie Adriána Rozenbergová. 17:11 Šancu voliť dostali aj pacienti univerzitnej nemocnice v Košiciach.  V porovnaní s prvým kolom využilo túto možnosť viac voličov. Viacerí však kvôli absencii hlasovacích preukazov voliť nemohli. 17:08 Aj priebeh druhého kola sledujú pozorovatelia z Organizácie pre bezpečnosť a spoluprácu v Európe.  "Vo volebný deň viac-menej diskusie nie sú, pozorovatelia pozorujú, robia si zápisky, majú svojho tlmočníka. Na základe poznatkov, ktoré zistia, budú robiť závery, ktoré budú s nami konzultovať," informovala riaditeľka odboru volieb, referenda a politických strán na ministerstve vnútra Eva Chmelová, po ukončení volieb vypracujú hodnotenia a odporúčania. 17:02 Voličov v Nitre miatli tri rôzne petície. Podpisy zbierali priamo pred volebnými miestnosťami. „Je to mätúce, ľudia ani nevedia, čo podpisujú,“ okomentoval ich činnosť jeden z voličov. 16:37 Možnosť voliť využilo i viacero pacientov a lekárka nemocnice v Bojniciach. "Voliť by mal ísť každý a robím to pre budúcnosť našich detí," zdôvodnila odovzdanie svojho hlasu pacientka Mária. Podľa svojich slov už bola rozhodnutá, komu dá svoj hlas. "Mal by byť nezávislý od všetkých politických strán," opísala budúcu hlavu štátu. O voľbu požiadala i prvorodička Jana, ktorej sa narodila dcérka. Otázku, podľa čoho si vyberá kandidáta, označila za ťažkú. "Veľa som pozerala predvolebných debát, zisťovala som si informácie, sú tam i osobné preferencie, nejaké sympatie a, samozrejme, aj volebný program. To, kam smeruje ten konkrétny kandidát, tak to je to najdôležitejšie, podľa čoho sa človek rozhoduje," dodala. 16:28 Pokojný priebeh a veľmi nízka účasť charakterizuje aj druhé kolo na prevažne rómskom sídlisku Lunik IX v Košiciach. V prvom kole tu prišlo hlasovať len 2,83 percenta voličov. 16:09 Hlas už odovzdala aj kandidátka na prezidentku Zuzana Čaputová. Odvolila okolo štvrtej v materskej škole na Svätoplukovej ulici v Pezinku. “Keďže sme už len dvaja kandidáti, tak ten pomer hlasov sa rozdeľuje medzi dvoch, takže očakávam tesnejší výsledok. Uvidíme v koho prospech,” vyhlásila Čaputová. “Som rada, že máme za sebou kampaň, ktorá v mojom prípade trvala desať mesiacov a ostatné je už na ľuďoch,” opísala svoje pocity. Víťazný pocit nemá. Výsledky mohlo podľa nej ovplyvniť veľa faktorov, spomenula silnú antikampaň alebo pocit voličov, že k urnám po prvom kole ísť nemusia. Zvyšok dňa strávi s rodinou, večer sa presunie do Bratislavy na volebnú noc, kam podľa jej vyjadrení pozvali aj prezidenta Kisku. Pred jej príchodom sa v okolí škôlky pohybovali policajné hliadky. Na Čaputovú čakalo na detskom ihrisku aj zopár miestnych, z okien a balkónov okolitých panelákov sledovalo jej príchod tiež niekoľko Pezinčanov. 15:48 V Dolnom Kubíne bol voliť aj najstarší obyvateľ, 99-ročný Ján David. Prišiel svižným krokom a s úsmevom. „Čudujem sa tým, ktorí sú leniví a nejdú voliť, veď teraz si vyberáme svojho prezidenta,“ povedal po vhodení lístka do urny. „Veď to človeka nič nestojí, len trochu ochoty.“ 15:36 Členovia dobrovoľného hasičského zboru v kysuckej Korni si nenechali ujsť ani tieto voľby napriek tomu, že dnes absolvovali v Makove náročné cvičenie s ďalšími zložkami integrovaného záchranného systému. Vlani mal zbor takmer 80 výjazdov, od začiatku tohto roka ich bolo už 35. 15:21 Na strednej škole na Sklodowskej ulici v Petržalke sú voľby aj príležitosťou pre utužovanie susedských vzťahov. “Vy ste vytiahli aj manžela? Mne sa toho môjho nepodarilo,” hovorí jedna suseda druhej. “Predstavte si, z nášho vchodu ešte nebol nikto,” poznamenáva ďalšia. Volebné miestnosti v tejto škole sú tradične na najvyššom poschodí, čo môže robiť problémy najmä starším ľuďom. 14:50 Zákon o podmienkach výkonu volebného práva hovorí, že volebný okrsok sa vytvára na zhruba tisíc oprávnených voličov. Napríklad v obci Osturňa, ktorá je najdlhšiu obcou na Slovensku, musí stačiť aj jedna volebná miestnosť. Volebný okrsok majú preto presne v strede dediny. 14:30 Do Kútov na Záhorí prichádza voliť prezidenta množstvo Slovákov, ktorí študujú alebo žijú v Českej republike. Obe okrskové volebné komisie majú preto plné ruky práce, najmä po príchode vlakov. Tomáš, ktorý pochádza z Martina, prišiel z Brna na bicykli, svoj voličský hlas odovzdal v cyklistickom oblečení. Deväťdesiat kilometrov na bicykli Žijem v Brne sedemnásť rokov, vždy chodím voliť do Kútov na bicykli. Je krásne počasie, tak čo by človek nevybehol. „Žijem v Brne sedemnásť rokov, vždy chodím voliť do Kútov na bicykli. Je krásne počasie, tak čo by človek nevybehol,“ povedal po tom, ako absolvoval deväťdesiat kilometrov. 14:25 V druhom kole volieb už odvolil aj predseda parlamentu Andrej Danko. Volil mimo svojho trvalého bydliska a využil tak možnosť voličského preukazu. Danko vyzýva všetkých občanov, aby takisto využili svoje občianske právo a išli voliť. 14:18 Premiér Peter Pellegrini sa už teraz teší na spoluprácu s novou hlavou štátu. Konštatoval to v sobotu v Banskej Bystrici po volebnom akte v Základnej škole Jána Bakossa. Svoj hlas v druhom kole prezidentských volieb prišiel odovzdať spoločne so svojimi rodičmi. "Veľmi si želám, aby sme ako Slováci a Slovenky mali dobrú hlavu štátu, s ktorou sa bude dobre spolupracovať a ktorá nás bude dobre reprezentovať navonok a bude robiť dobrú prácu aj dovnútra krajiny," reagoval predseda vlády. Želá si, aby v druhom kole bola čo najväčšia účasť, a preto vyzýva občanov vo všetkých kútoch našej krajiny, aby využili svoje volebné právo a prišli v sobotu k urnám. 13:50 Volebný okrsok číslo 1 v obci Markušovce získal po prvom kole prezidentských volieb nelichotivé prvenstvo. K volebným urnám prišlo 13 voličov, z toho takmer polovica boli členovia volebnej komisie. Účasť 1,23 percent bola najnižšia zo všetkých volebných okrskov v spišskom aj podtatranskom regióne. Dúfajú, že počas druhého kola bude účasť vyššia. Naopak, v najmenšej obci Humenského okresu Rohožník zaznamenali v prvom kole vysokú volebnú účasť, až 75,6 percent. V malej koncovej obci žije len 41 ľudí, podľa starostky Jany Paľovej (Smer), však chodievajú voliť vždy, keď sú doma. Hoci v prvom kole voliči najviac hlasov odovzdali kandidátovi, ktorý nepostúpil do druhého kola, aj dnes očakávajú vysokú účasť. 13:46 Prezident sídli v Grasalkovičovom paláci na Hodžovom námestí od roku 1996. S fotoaparátom sme sa boli pozrieť ako to tam vyzerá. Palácom nás previedol Roman Krpelan z prezidentskej kancelárie. Bolo 14 prezidentov, ktorých som prežil. Teraz bude pätnásty. 13:40 Volieb sa zúčastnili aj obyvatelia Zariadenia pre seniorov Náruč na Veselej ulici v Prešove. Najväčším pamätníkom spomedzi voličov je čoskoro už 96-ročný Imrich Pavlík. Prezradil, že si pamätá na voľby v roku 1936, v ktorých ale ešte pre vek nevolil. Veľmi dobre si pamätá všetkých doterajších prezidentov, počnúc Tomášom Garriquom Masarykom. „Bolo 14 prezidentov, ktorých som prežil. Teraz bude pätnásty. Z nich ale len štyria boli s ľudskou tvárou." 13:27 Štátna komisia pre voľby a kontrolu financovania politických strán prijala doposiaľ niekoľko desiatok podnetov v súvislosti s druhým kolom volieb prezidenta SR. Týkajú sa predovšetkým usmernenia vo volebných miestnostiach. Potvrdil to jej predseda Eduard Bárány. Podnety postupne komisia preberá. "Prednosť majú tie, ktoré sa týkajú situácií v jednotlivých volebných miestnostiach, ktoré si vyžadujú relatívne rýchlu reakciu, usmernenie, vysvetlenie," uviedol Bárány s tým, že ide o bežné podnety, ktoré sa týkajú každých volieb. "Možno tie závažnejšie, ktoré však nie sú súrnymi, prídu na rokovanie až počas ďalších týždňov," doplnil. 13:19 V bratislavskej Starej tržnici sú od rána tradičné sobotné trhy. Prišli sem desiatky ľudí, ochutnávajú domáce výrobky, popíjajú víno na terase či sledujú pouličných artistov. Nič nenaznačuje tomu, že sa tu dnes večer bude konať volebná noc kandidátky Zuzany Čaputovej. Priestory Starej tržnice sú obľúbené, konajú sa tu pravidelne rôzne spoločenské akcie. 13:05 V trenčianskej mestskej časti Opatová odvolil v druhom kole prezidentských volieb jeden z najstarších Trenčanov. Karol Steklý sa narodil v roku 1921 v Trenčíne, o pár dní oslávi 98 rokov. Počas druhej svetovej vojny bol vojakom na fronte v Rusku a v Taliansku, kde sa naučil výborne po taliansky. Vďaka tomu sa dostal k práci na konštrukcii repliky lietadla Caproni, v ktorom pred sto rokmi Štefánik havaroval. 13:00 S kamerou sme prešli všetky dôležité miestnosti Prezidentského paláca. Zaujímalo nás tiež, čo a ako prezident obeduje, keďže v paláci nie je kuchyňa. Uvidíte miesta, kde sa menuje vláda či prijímajú ministri, kde sa rokuje medzi štyrmi očami a tiež dvojo tajných dverí. Pozrite si, ako to vyzerá v paláci, v ktorom Kisku vystrieda víťaz dnešných volieb. 12:52 V troch volebných miestnostiach v Heľpe, ktoré sa nachádzajú tesne vedľa seba na prízemí budovy základnej školy, je rušno od rána. Záujem o voľby je veľký a účasť s veľkou pravdepodobnosťou presiahne 50 percent. Väčšina starších žien chodí voliť v krojoch, ktoré sú pre ne celoživotným odevom. Inak tomu nemôže byť ani vo voľbách. Ak vo vás ale heľpiansky kroj evokuje svojou farebnosťou rozkvitnutú lúku, v pôstnom období je to inak. 12:22 Na Bratislavčanmi obľúbenom trhovisku Miletička ľudia voľbami veľmi nežijú. Denník SME sa rozprával s viacerými predajcami, ktorí tu od rána predávajú semiačka, zeleninu, ovocie aj sladké pečivo. Akoby sa žiadne voľby ani nekonali, zhodujú sa. “Ani sa tu o tom ľudia nebavia, ani ja som nebol voliť a ani nepôjdem,” hovorí Tomáš Kalmár, ktorý má stánok s čerstvými bylinkami. Na otázku, prečo voliť v druhom kole nechce, odpovedá, že nemá koho. “Béla Bugár dostal málo,” sťažuje si na výsledky prvého kola prezidentských volieb. 12:10 V Košiciach odvolil aj exprezident Rudolf Schuster. Pozornosť upriamil na význam priamej voľby hlavy štátu a zdôraznil možnosť straty tejto možnosti v budúcnosti. „Politici by to chceli vrátiť do parlamentu, aby aj o prezidentovi rozhodovali, aby ho mali v rukách ako pritakávača. Ale to už nepripusťme. Naopak, treba zmeniť volebný systém, pretože občania by mali rozhodovať, ktorý poslanec tam byť má a ktorý nie,“ uviedol pred novinármi. Podľa neho v súčasnosti o tom, kto sedí v parlamente, rozhoduje predseda strany a úzka skupinka ľudí okolo neho. 11:58 Prezident Andrej Kiska v sobotu odovzdal svoj voličský hlas so svojou manželkou tradične v Poprade. V rozhovore s novinármi vyzval ľudí, aby prišli voliť, pretože nová hlava štátu musí mať silný mandát. "Verím, že ľudia si nájdu čas a prídu voliť, aj keď je dnes krásny jarný deň. Čím viac voličov príde a odovzdá svoj hlas novému prezidentovi, tým silnejší mandát bude mať," zdôraznil Kiska. 11:46 Polícia na svojom facebookovom profile zverejnila video, v ktorom vysvetľuje, ako prebiehajú zásahy počas volieb v prípade, že ich volebná komisia kontaktuje. 11:33 V húfoch chodia voliť aj ľudia v bratislavskej mestskej časti Ružinov. Základná škola na Ostredkovej ulici je navštevovaná zväčša staršími ľuďmi už od rána. “Zatiaľ bez incidentov,” zhodujú sa členovia volebnej komisie. Účasť zatiaľ hodnotiť nechcú. 11:19 V obci Lúčka (okres Sabinov) voliči hlasujú od 7.00 h. Obec síce oznámila Ministerstvu vnútra SR, že prezidentské voľby sa začnú o hodinu skôr, teda od 6.00 h., túto možnosť napokon podľa starostu Vladimíra Murcka nevyužila. Riaditeľka odboru volieb, referenda a politických strán na ministerstve vnútra Eva Chmelová vysvetlila, že je na obciach, či napokon otvoria volebné miestnosti skôr. "Obec môže oznámiť ministerstvu vnútra skoršie otvorenie volebných miestností. To, či túto možnosť využije, už nekontrolujeme," uviedla Chmelová. Prípadné skoršie otvorenie miestností podľa nej nemá vplyv na priebeh volieb. Zložitejšia situácia by nastala, ak by sa niektorá volebná miestnosť otvorila neskôr. "To sa v sobotu nestalo," doplnila Chmelová. 11:12 Ľuďom, ktorí by kvôli svojmu zdravotnému stavu či sociálnej situácii nemohli uplatniť svoje volebné právo, pomáhajú aj pracovníci Diecéznej charity v Nitre. Seniorom a nevládnym voličom pomáhajú zabezpečiť voľbu do prenosnej urny, ľuďom bez domova zasa vysvetľujú, ako a kde môžu ísť voliť. Podľa riaditeľa Diecéznej charity v Nitre Juraja Baráta sa aj takto snažia pomáhať svojim klientom napĺňať ich občianske práva. 11:01 Prezidentský kandidát Maroš Šefčovič už odvolil v sprievode svojej manželky a rodiny na Základnej škole v Karlovej Vsi. Volebný deň strávi s rodinou, podobne ako po prvom kole ich pozval na obed. Potom sa pôjdu prejsť k Dunaju. Na otázku či očakáva tesný výsledok povedal, že o tom rozhodne účasť. 10:50 V prospech volieb hlavy štátu spoza hraníc povedzme aj to, že Slovensko bolo vždy ovplyvňované zo zahraničia (nebude sa to v istých kruhoch páčiť). Jednak má dlhú históriu vysťahovalectva a exilu. A tiež sa hlási k Československu, ktoré bolo založené aj za účasti zahraničných krajanov. A preto by Slovensku zahraničný volič nemal byť cudzí, argumentuje Zuzana Kepplová. 10:35 Voľby vo Vrakuni na Základnej škole na Železničnej ulici prebiehajú pokojne. Podľa členov komisie je účasť zatiaľ menšia ako počas prvého kola, no pripomínajú, že nával ľudí bude až k večeru. 10:27 Na Slovensku sa dnes koná druhé kolo prezidentských volieb, no zároveň je aj Hodina Zeme. Ide o celosvetový projekt, v rámci ktorého zapojené obce a kultúrne pamiatky v čase od 20:30 do 21:30 zhasnú osvetlenie. Zhasnutím svetiel zapojené subjekty každoročne zvyšujú povedomie verejnosti v oblasti klimatických zmien. Práve pre voľby sa niektoré obce do Hodiny Zeme nezapoja. 10:17 V obci Príkra v okrese Svidník hlasujú voliči vo volebnej miestnosti, ktorá je zriadená v dome starostu. Ten je zároveň aj obecným úradom.  Obec je s 12 obyvateľmi jednou z najmenších obcí na Slovensku. 10:15 Zažila všetkých štátnikov, ktorí po rozpade Rakúsko – Uhorska zasadli do prezidentského kresla. Počnúc Masarykom až po aktuálneho. „Mne boli všetci dobrí," tvrdí s úsmevom dôchodkyňa. Starká Zuzka Kanátová z Lehôtky vie, že je dnes volebný deň, no tvrdí, že už nepolitikárči. „Regionálne noviny si rada prečítam, ale tá veľká politika mi je už vzdialená,“ hovorí. 10:03 Cestou do alebo z volebnej miestnosti sa zastavte v novinových stánkoch. Denník SME vyšiel s takouto titulkou. V novinách nájdete aj rozhovor s odborníkom na etiketu, ktorý bol hovorcom prezidenta Václava Havla, hovorí aj o tom, aké vlastnosti má mať nový prezident a čo robí po zvolení. 9:50 V Turzovke – Predmieri členovia volebnej komisie konštatujú, že začiatok druhého kola je iný. K urnám zatiaľ prichádzajú najmä mladé ročníky.  „Tí skôr narodení Kysučania to berú ako veľkú zodpovednosť a povinnosť. Tak to majú v pamäti z mladosti, že na voľby treba ísť,“ hovorí pani Ľubica, ktorá aj tento rok zodpovedá za ich organizačné zabezpečenie. 9:42 Volebné miestnosti, ktoré sa nachádzajú na prízemí Strednej priemyselnej školy v Trnave, boli vydezinfikované a pripravené na voľby. V škole na Komenského ulici, ktorú uprostred týždňa zasiahla vírusová epidémia, sú umiestnené volebné miestnosti okrskov sedem a osem. Podľa predsedníčky okrskovej volebnej komisie Ruženy Olešovskej členovia komisie majú informácie o epidémii, žiadnym spôsobom to však prípravu na voľby ani samotné voľby neovplyvnilo. 9:39 Je sobota tesne po štvrť na sedem ráno. Jarné slnko farbí východ na oranžovo a ružovo. Bývalé Gumárne 1. mája, neskôr Matador, dnes Continental sa prebúdzajú do ďalšieho pracovného dňa nepretržitej prevádzky. Nočná zmena unavená opúšťa závod a my sa pýtame, či si živitelia rodín nájdu čas a energiu ísť voliť v druhom kole prezidentských volieb. 9:31 Okresné volebné komisie v Žilinskom kraji nezaznamenali problémy pri otvorení volebných miestností pre druhé kolo volieb prezidenta SR. V sobotu ráno to potvrdili okresné volebné komisie. 9:30 Voliči v sobotu vhadzujú obálky s hlasovacím lístkom do volebnej schránky počas 2. kola prezidentských volieb aj vo volebnej miestnosti v objekte Mestských lesov Levoča v mestskej časti Levočská dolina. V obci Malá Domaša vo Vranovskom okrese očakávajú rovnako ako v prvom, tak aj v druhom kole rekreantov z neďalekej rekreačnej oblasti Dobrá na Domaši. Jedni to už majú za sebou.  V gemerských okresoch Rimavská Sobota, Revúca a Rožňava boli v sobotu ráno všetky volebné miestnosti otvorené včas. Potvrdili to zapisovatelia okresných volebných komisií. 9:25 Spoza hraníc, ale i iného kontinentu prišli Slováci pôsobiaci v zahraničí, aby mohli hlasovať v sobotnom druhom kole prezidentských volieb. Zhodujú sa, že najdôležitejšie je aktívne prejaviť svoj názor a využiť možnosť participovať svojím hlasom na výsledku volieb. Napríklad Jakub, ktorý žil vyše dva roky v Argentíne a zmenil letenku, aby stihol druhé kolo volieb, tvrdí, že pokiaľ je možnosť zúčastniť sa na voľbách, je potrebné ju využiť. 8:32 V druhom kole sobotňajších prezidentských volieb je v Košiciach voličom k dispozícii 198 volebných okrskov. Vo volebnom okrsku číslo 13 v mestskej časti Košice - Sídlisko KVP, ktorý je zriadený v priestoroch materskej školy na Húskovej ulici, zaznamenali prvých voličov tesne po jej otvorení. Zapísaných je 1 039 voličov. 8:29 Bez problémov a načas sa začali sobotné prezidentské voľby v Klenovci, ktorý je najväčšou obcou v Rimavskosobotskom okrese. Bezprostredne po otvorení volebnej miestnosti prišli prví dvaja voliči zo 773 zapísaných. 8:23 Chceme krajinu, v ktorej sa hlasy nežmýkajú z ľudí apelovaním na ich najnižšie pudy. Rozsievaním strachu, podplácaním omrvinkami, ktoré nikdy neochutnajú. Pásovou výrobou nepriateľov odkukaných od suseda autokrata. A pre takú krajinu si volíme prezidenta. Nie proti spoluobčanom, z akejsi pomstychtivosti, že my im ukážeme, píše šéfredaktorka denníka SME, Beata Balogová. 8:14 Na Orave je otvorených 118 miestností pre voľbu prezidenta. Už v prvom kole zaujal región vysokou účasťou na hlasovaní, až v 52 obciach a mestách zo 63 prekročila 50-percentnú hranicu. 8:09 Svoj hlas bude môcť odovzdať aj viac ako desaťtisíc väzňov. Ku koncu tohto týždňa sa vo výkone väzby a výkone trestu odňatia slobody nachádzalo 10.467 väznených osôb, z ktorých má 10.189 právo voliť prezidenta SR. Z väzňov je 224 cudzincov a 54 neplnoletých, teda osôb bez práva voliť. 8:06 Obec Medzany, ktorá sa počas prvého kola prezidentských volieb neslávne zviditeľnila škandálom s ukradnutou a zničenou kartónovou urnou, nenechala pred druhým kolom nič na náhodu. Volebné lístky bude v sobotu chrániť kovová urna, ako za starých čias. 8:03 Na najväčšom a najmladšom sídlisku v Považskej Bystrici mali v jednom z okrskov prvého voliča už pätnásť minút pred siedmou. Vtedy voliť nemohol, vo volebnej komisii dúfajú, že sa ešte vráti. 7:58 "V meste je vytvorených 50 volebných okrskov. Oproti ostatným voľbám nenastali žiadne zmeny vo volebných okrskoch a miestnostiach," informovala hovorkyňa Trenčína Erika Ságová.  Vo voľbách môžu ľudia opäť využiť možnosť hlasovať aj mimo svojho trvalého bydliska. 7:55 Viacero obyvateľov z obce Chvojnica v okrese Myjava hlasovalo vo volebnej miestnosti v priestoroch obecného úradu. "Voliť chodím pravidelne na každé voľby. Aj keď to nie je zákonná povinnosť, z morálnej stránky to za povinnosť považujem. Som presvedčená, že kto nevolí, nemá potom právo ani kritizovať. V druhom kole nie sú z môjho pohľadu nevoliteľní kandidáti a mám po dlhej dobe pocit, že nevolím menšie zlo," uviedla jedna z prvých tamojších voličiek Angelika. Právo hlasovať hneď v prvých minútach volieb využil aj manželský pár Potengových. "S manželom sme boli na nočnej a tak sme prišli priamo z práce. Voľby považujem za svoju občiansku povinnosť," uviedla Viera Potengová. 7:43 Preferovanému kandidátovi na post hlavy štátu odovzdávajú voliči bratislavského Lamača hlas v priestoroch základnej školy, kde sa nachádzajú volebné miestnosti všetkých šiestich volebných okrskov v mestskej časti. Medzi prvými bola vo volebnej miestnosti aj pani Daniela. "Od prezidenta očakávam profesionalitu a to, že jeho komunikácia prispeje k tomu, aby atmosféra v spoločnosti nebola natoľko vyhrotená, ako je tomu teraz," ozrejmila očakávania od novej hlavy štátu. Morálnu integritu i vzor pre druhých by mal stelesňovať človek na poste najvyššieho ústavného činiteľa podľa pána Slavomíra. "Verím, že svoj úrad a kompetencie, ktoré má, bude vykonávať naozaj profesionálne," uviedol pre TASR. 7:23 V Turci je 139 okrskových komisií, 107 z nich sa nachádza v okrese Martin a 32 v okrese Turčianske Teplice. Zapisovateľka a piati členovia okrskovej komisie č. 3 v Turanoch, ktorá úraduje v kultúrnom stredisku v Drevine, sa zišli už o šiestej ráno. „Stretli sme sa skôr, aby sa stihlo všetko pripraviť. Pečiatkovali sme obálky, zapečatili volebnú urnu. Primátor doniesol zoznam voličov. Prví voliči zvyknú chodiť hneď ráno pri ceste do obchodu alebo z obchodu. Dnes to vyzerá na pekný deň, čo by mohlo prospieť aj účasti. Prví voliči zvyknú chodiť hneď ráno pri ceste do obchodu alebo z obchodu,“ myslí si Viera Lovíšeková, členka okrskovej komisie v Turanoch. 7:19 V druhom kole volieb prezidenta sa hlasuje v 5 940 volebných miestnostiach. Zákonnú možnosť začať hlasovanie skôr využili opäť v obci Lúčka v Sabinovskom okrese, kde sa volebné miestnosti otvorili o hodinu skôr, teda o 6:00. Aj v obciach, kde sa starosta rozhodne otvoriť volebné miestnosti skôr, sa musí hlasovať do 22:00. 7:00 Otvorili sa volebné miestnosti. Približne 4,43 milióna voličov si dnes až do 22:00 môže na najbližších päť rokov vybrať hlavu štátu. Prvú príležitosť v živote využiť voličské právo má dnes približne 2 000 občanov Slovenska. Ide o voličov, ktorí dosiahli 18 rokov medzi prvým a druhým kolom volieb. BRATISLAVA. Slovensko volí v sobotu 30. marca 2019 novú hlavu štátu. Zvolený kandidát nahradí Andrej Kisku, víťaz sa stane prezidentom inaugurovaním 15. júna 2019. V nedeľu ráno o 9:30 nájdete na webe SME.sk volebné štúdio Zuzany Kovačič Hanzelovej.


Čína vyzýva USA a Severnú Kóreu, aby prestali so vzájomnými provokáciami

Čína aj Rusko vyzývajú USA, aby pozastavili veľké vojenské cvičenie výmenou za to, že Severná Kórea preruší svoje raketové a jadrové testy.

PEKING. Čína vyzvala Spojené štáty a Severnú Kóreu, aby prestali so vzájomnými provokáciami a pracovali na mierovom riešení svojho sporu. Čínsky minister zahraničných vecí Wang I v utorkovom telefonickom rozhovore so šéfom ruskej diplomacie Sergejom Lavrovom uviedol, že ich krajiny by nemali dovoliť nikomu vyvolať incident v ich tesnej blízkosti. Čína aj Rusko vyzývajú USA, aby ako prvý krok k priamym rokovaniam pozastavili veľké vojenské cvičenie výmenou za to, že Severná Kórea preruší svoje raketové a jadrové testy. Čínske ministerstvo zahraničných vecí citovalo Lavrova, že napätie môže opäť narastať, ak USA a Južná Kórea spustia 21. augusta plánované rozsiahle vojenské cvičenia. Podľa ruského ministra je riešenie sporu prostredníctvom vojenskej sily "úplne neakceptovateľné". Agentúra AP tiež informuje o slovách šéfa americkej diplomacie Rexa Tillersona o tom, že vláda prezidenta Donalda Trumpa má stále záujem o dialóg so severokórejským vodcom Kim Čong-unom, ale čaká na nejaký signál záujmu zo strany Pchjongjangu. Pri stretnutí s novinármi v utorok odmietol komentovať najnovšie vyhlásenie Severnej Kórey, že dokončila plány na testovanie balistických rakiet neďaleko amerického ostrova Guam, ale okamžite ich neuskutoční. Severokórejské vyhrážky útokom na americký tichomorský ostrov Guam podnietili Čamorov, tamojších pôvodných obyvateľov, k výzvam na zachovanie mieru. Títo domorodí obyvatelia sú totiž po stáročia trvajúcich nepriateľských a vojnových akciách už unavení ďalším možným konfliktom. Informovala o tom v stredu tlačová agentúra AP. Približne tretina zo 160-tisíc obyvateľov ostrova, zámorského územia USA, patrí do skupiny domorodcov nazývanej Čamorovia. Tí sa podľa odborníkov približne pred 3500-4000 rokmi prisťahovali na Guam z Indonézie a Filipín. Údajne išlo o jednu z prvých migrácií smerom na more na svete. Odvtedy museli Čamorovia znášať kolonizáciu španielskych osadníkov, krvavé bitky počas druhej svetovej vojny a neustále pribúdanie amerických vojakov na svojom území. Niekoľko príslušníkov národa Čamorov sa tento týždeň zišlo na mierovom zhromaždení, kde sa snažili pripomenúť svetu svoj boj za ochranu pôdy zdedenú po predkoch, takisto upozorniť na svoje práva pôvodného obyvateľstva a presadiť určitú podobu samosprávy.


Ustupuje Čína Trumpovi? Clo na dovoz áut zníži na 15 percent

PEKING. Čína zníži clo na dovoz áut na 15 percent. Z toho by mali profitovať predovšetkým výrobcovia prémiových áut, ktorí neprodukujú v Číne. Čínska vláda sa rozhodla znížiť clo z aktuálnych 25 percent, uviedli pre agentúru Bloomberg zdroje oboznámené so záležitosťou, ktoré nechceli byť menované, keďže informácia zatiaľ nie je oficiálna. Na tejto úrovni bolo clo na import áut vyše desaťročie. K zníženiu dochádza po obchodom spore medzi Trumpovou administratívou a čínskymi predstaviteľmi, v ktorom však v posledných dňoch prišlo k uvoľneniu. Niektorí ho budú považovať za ústupok americkému prezidentovi Donaldovi Trumpovi. Zníženie cla pocítia predovšetkým výrobcovia luxusných vozidiel, ktorí menej vyrábajú v Číne. Profitovať z toho bude napríklad značka Lexus, ktorá patrí Toyote. Je totiž jedinou prémiovou japonskou značkou, ktorá nevyrába v Číne. Zahraničné automobilky už dlho požadujú uľahčenie prístupu na čínsky trh. V apríli Peking oznámil, že zahraničným výrobcom postupne dovolí, aby vlastnili viac než 50 percent v lokálnych spoločných podnikoch. Čína vlani doviezla 1,22 milióna áut, čo tvorilo 4,2 percenta z celkového predaja 28,9 milióna vozidiel.


Rusko vyslalo na severovýchod Sýrie stovky ďalších vojakov

Ruské a turecké sily budú mať spoločné hliadky na turecko-sýrskej hranici.

MOSKVA. Rusko vyslalo do Sýrie stovky ďalších vojakov, aby tam pomohli pri hliadkovaní na turecko-sýrskej hranici. Ruské ministerstvo obrany oznámilo, že do Sýrie prišlo približne 300 príslušníkov vojenskej polície, ktorí budú hliadkovať v pohraničných oblastiach na severovýchode krajiny a dozerať na stiahnutie sýrskych kurdských bojovníkov. Vojenské nákladné lietadlá tiež podľa rezortu na misiu priviezli 20 obrnených vozidiel. Turecko, ktoré začiatkom mesiaca spustilo ofenzívu proti kurdským bojovníkom na severovýchode Sýrie, sa s Ruskom tento týždeň dohodlo na kontrole v oblasti. Ruské jednotky budú na základe dohody dozerať na odchod kurdských bojovníkov z území pri hranici. Zároveň budú na hranici Turecka so Sýriou spoločné turecko-ruské hliadky.


Francúzi stále bojujú so záplavami. Niekde chýba aj pitná voda

Na niektorých miestach museli úrady nariadiť evakuáciu ľudí z postihnutých oblastí.

PARÍŽ. V dôsledku vysokej hladiny riek platí v 11 departementoch na severe Francúzska naďalej druhý stupeň pohotovosti pred povodňami, informoval vo štvrtok spravodajský portál France Info. Služba Météo-France spresnila, že situáciu v tejto časti krajiny skomplikovali nové zrážky a v pobrežných oblastiach aj morský príliv. Nové zrážky totiž spomalili pokles hladiny rozvodnených riek, pričom na niektorých ich úsekoch došlo i k zvýšeniu hladiny vodných tokov. Táto situácia v kombinácii so silným prílivom spomaľuje prúdenie vody v rieke Seina, ktorá sa potom pre veľký objem vody v niektorých úsekoch vylieva z koryta. Mierny nárast výšky hladiny z dôsledku zrážok sa očakáva aj na parížskom úseku Seiny, ktorá kulminovala v noci na pondelok s hladinou vo výške 5,85 metra. V dôsledku rozvodnenia Seiny evakuovali v noci na štvrtok 150 obyvateľov obce Elbeuf ležiacej niekoľko kilometrov južne od mesta Rouen v departemente Seine-Maritime. Tamojšia prefektúra oznámila, že zaplavených je 31 obydlí. V regióne Eure sa zasa 16 obcí ocitlo bez dodávok pitnej vody, informoval portál France bleu.


Ramsay vyradil troch hráčov, do tímu pribudnú tri posily

Šatan chce pri Cehlárikovi uplatniť diplomaciu.

NITRA. Na budúcotýždňovom zraze slovenskej hokejovej reprezentácie v Poprade v rámci prípravy na májové MS v Bratislave a Košiciach sa predstavia ďalší traja hráči pôsobiaci v zámorských súťažiach. Na súpisku pribudnú obrancovia Erik Černák (Tampa Bay Lightning) s Martinom Marinčinom (Toronto Maple Leafs) a útočník Marko Daňo (Manitoba Moose). Naopak, mužstvo opúšťajú zadáci Martin Štajnoch s Mislavom Rosandičom a útočník Radovan Puliš. Informácie priniesol generálny manažér slovenského národného tímu Miroslav Šatan po skončení sobotňajšieho prípravného zápasu proti Česku v Nitre (0:2). "Čo sa týka útočníka Petra Cehlárika, je veľká šanca, že aj po vypadnutí jeho klubu v AHL bude mať klubové povinnosti smerom k NHL. Vyskúšame nejaké naše diplomatické schopnosti, ale dávam tomu malú šancu," informoval Šatan a doplnil, že po skončení finále play off vo Fínsku a Česku bude uvažovať o reprezentačnej pozvánke pre centrov Libora Hudáčka, Tomáša Marcinka a Michala Krištofa. Slovenskí hokejisti absolvujú v príprave pred domácimi MS ešte dva súboje - v Poprade si zmerajú sily s tímom Veľkej Británie (4. 5.) a generálkou pred šampionátom pre nich bude súboj proti Nórom v Michalovciach (7. 5.). V doterajších siedmich vystúpeniach v záverečnej príprave pred MS dosiahli dve víťazstvá a päť prehier. Brankári: Július Hudáček (Spartak Moskva, Rus./KHL), Denis Godla (KalPa Kuopio, Fín.), Marek Čiliak (Kometa Brno, ČR) Obrancovia: Mário Grman (HC Slovan Bratislava/KHL), Patrik Koch (HC Košice), Marek Ďaloga (Mora IK/Švéd.), Martin Marinčin (Toronto Maple Leafs, Kan./NHL), Michal Čajkovský (Dinamo Moskva/KHL), Erik Černák (Tampa Bay Lightning, USA/NHL), Martin Fehérváry (HV 71, Švéd.), Christián Jaroš (Ottawa Senators, Kan./NHL), Andrej Sekera (Edmonton Oilers, Kan./NHL) Útočníci: Dávid Bondra (HK Poprad), Dávid Buc (HC Slovan Bratislava/KHL), Samuel Buček (HK Nitra), Milan Kytnár (HKM Zvolen), Róbert Lantoši (HK Nitra), Adam Liška (HC Slovan Bratislava/KHL), Mário Lunter (HC '05 iClinic Banská Bystrica), Patrik Svitana (HK Poprad), Ladislav Nagy (HC Košice), Marko Daňo (Manitoba Moose, Kan./AHL), Matúš Sukeľ (HC Slovan Bratislava/KHL), Marián Studenič (Binghamton Devils/USA, AHL), Richard Pánik (Arizona Coyotes, USA/NHL), Tomáš Tatar (Montreal Canadiens, Kan./NHL), Tomáš Zigo (HC '05 iClinic Banská Bystrica)


Policajti si pri Bašternákovi nerozumeli. Kauzu Náš človek uzavreli

Výsledkom vyšetrovania je, že k ovplyvňovaniu nedošlo.

BRATISLAVA. Daniel Lipšic zverejnil v júni 2016 úradný záznam veliteľa hliadky polície, ktorý v roku 2012 zastavil Bašternáka na jeho luxusnom aute. Ten v zázname popísal situáciu pri zastavení Bašternáka a ovplyvňovanie nadriadenými, ktorí mu zavolali a povedali, že je to "náš človek" a aby ho pustil. V roku 2016 sa začalo nové vyšetrovanie podnikateľa. Inšpekcia vypočula všetkých vrátane podnikateľa a jeho manželky a došla k záveru, že k ovplyvňovaniu policajtov nedošlo a nikto ich nenútil podnikateľa pustiť, hoci to tak mohlo vyznieť. Informuje o tom ako prvý Denník N. Stalo sa tak kvôli tomu, že nadriadený policajta zle pochopil svojho nadriadeného, ktorý sa zaujímal o to, ako sa situácia rieši, pretože sa mu Bašternák sťažoval.


Statik Tomčáni dostal za pád strechy podmienečný trest

Súd Tomčánimu na šesť rokov zakázal vykonávať činnosti v obore stavebníctva.

BRATISLAVA. Statik Ján Tomčáni už pozná definitívny trest v prípade pádu strechy bratislavského komplexu Trinity v roku 2012. Súd mu uložil trest odňatia slobody vo výmere 30 mesiacov s podmienečným odkladom na skúšobné obdobie v trvaní päť rokov. Zároveň uložil obvinenému trest zákazu činnosti spojený s výkonom povolania v odbore stavebníctva počas šiestich rokov. Informoval hovorca o tom Krajského súdu v Bratislave Pavol Adamčiak. Okresný súd (OS) Bratislava II na začiatku tohto roka najprv rozhodol trestným rozkazom, v ktorom statikovi spomínaný trest uložil. Prokurátor voči rozhodnutiu podal odpor, súd tak nariadil hlavné pojednávanie. V máji tohto roka ho však museli odročiť, nakoľko poškodenému nedoručili obžalobu. Pojednávať sa malo v utorok (8.8.). "Okresný súd Bratislava II uznesením zo dňa 17. 07. 2017 pripustil späťvzatie odporu Okresnou prokuratúrou Bratislava II proti trestnému rozkazu OS Bratislava II zo dňa 23. 02. 2017. Predmetný trestný rozkaz teda nadobudol právoplatnosť dňa 17. 07. 2017. Z dôvodu tohto späťvzatia odporu, a tým právoplatného skončenia uvedenej trestnej veci, súd zrušil aj termín hlavného pojednávania vytýčený na 08. 08. 2017," povedal Adamčiak. Strecha komplexu Trinity sa zrútila 1. júla 2012. Polícia ešte v tom roku obvinila Jána Tomčániho, pričom ako problém sa uvádzalo zaťaženie zeminou na streche, s ktorým statika nepočítala. V súvislosti s Jánom Tomčánim ako statikom sa spomínalo aj Apollo Business Centrum v Bratislave, z ktorého sa museli nájomníci vysťahovať. Podľa statického posudku tam totiž boli závažné problémy, ktoré mohli spôsobiť až reťazové zrútenie budovy.


Na Izrael dopadli rakety zo Sinajského polostrova

JERUZALEM. Na juh Izraela v pondelok dopadli dve rakety vypálené z egyptského Sinajského polostrova. Nikoho nezabili a nespôsobili ani materiálne škody, ale ide o druhý podobný incident za štrnásť dní. Informovala o tom izraelská armáda. K minulému útoku z 8. februára sa prihlásila organizácia Islamský štát. Jej tri rakety mierili na letovisko Ejlat a tri zachytila izraelská protiraketová obrana. Jedna z rakiet dopadla mimo mesta a tam explodovala. K pondelkovej paľbe sa zatiaľ žiadna skupina neprihlásila. Sinajský polostrov je základňou radikálov hlásiacich sa k Islamskému štátu. Tamojší radikáli často útočia na egyptských policajtov a vojakov. Februárové útoky na Izrael sa dávajú do súvislosti so smrťou dvoch Palestínčanov. Palestínsky Hamas tvrdí, že zomreli pri izraelskom útoku, izraelská armáda ale podiel na ich smrti poprela. Z Egypta nebol Izrael ostreľovaný raketami od roku 2015. Egypt je prvou arabskou krajinou, ktorá uzavrela s Izraelom mierovú dohodu.


Počas vojenskej operácie v Afganistane zahynul americký vojak

Hovorca Talibanu potvrdil, že za útokom stojí toto militantné hnutie.

KÁBUL. Americký vojak prišiel v sobotu o život počas vojenskej operácie v Afganistane. Uviedla to agentúra AP s odvolaním sa na armádu USA, ktorá však nezverejnila identitu muža ani okolnosti jeho usmrtenia. Mieni tak urobiť až po tom, ako informuje jeho rodinu. Hovorca Talibanu Zabíhulláh Mudžáhid v telefonickom rozhovore pre AP potvrdil, že za sobotňajším útokom stojí toto militantné hnutie, neuviedol ale nijaké podrobnosti. Podľa agentúry Reuters ide už o najmenej siedmeho usmrteného príslušníka americkej armády v Afganistane v tomto roku, agentúra AFP uvádza desať amerických obetí. V Afganistane pôsobí v rámci misie NATO približne 20.000 príslušníkov zahraničných síl _ väčšinu z nich tvoria vojaci z USA. Už 18 rokov trvajúci konflikt v Afganistane si doteraz vyžiadal životy viac než 2400 amerických vojakov. Vo februárovej správe Organizácie Spojených národov sa uvádza, že v Afganistane vlani prišiel o život rekordný počet 3804 civilistov. Je to dôsledok nárastu počtu náletov vedených USA i zvýšeného množstva samovražedných útokov. Na prelome júna a júla viedol s Talibanom šesťdňové rokovania o ukončení bojov vyslanec Spojených štátov pre afganský mierový proces Zalmay Khalilzad. Ten označil ich posledné kolo za "najproduktívnejšie". Zástupcovia Talibanu uviedli, že sú s dosiahnutým pokrokom spokojní.


Macron chce dosiahnuť mier v Sýrii vďaka diplomatickej iniciatíve

Začiatkom budúceho roka chce zvolať stretnutie v Paríži.

PARÍŽ. Francúzsky prezident Emmanuel Macron chce podporiť nastolenie mieru v Sýrii prostredníctvom novej diplomatickej iniciatívy, ktorá bude zahŕňať Libanon a ďalšie krajiny z tohto regiónu. Začiatkom budúceho roka chce zvolať stretnutie v Paríži, vďaka ktorému plánuje dať dokopy verejné i súkromné financie na projekty spojené s migráciou. Na stretnutí sa chce venovať aj otázke návratu sýrskych utečencov do ich rodnej krajiny, čo považuje za kľúčový krok v otázke stabilizácie regiónu. Podľa neho Sýrčania žijúci v zahraničí musia zohrať v politickej premene krajiny "významnú úlohu".


Čínsky prezident bude aj naďalej stáť na čele Komunistickej strany

Si Ťin-pching ostáva vo funkcii straníckeho šéfa.

PEKING. Členovia novozvoleného Ústredného výboru Komunistickej strany Číny potvrdili v stredu prezidenta Si Ťin-pchinga vo funkcii straníckeho šéfa na ďalších päť rokov. Staronový generálny tajomník súčasne predstavil ďalších šiestich členov stáleho výboru politbyra, medzi ktorými - v rozpore s tradíciou - chýba jeho jasný nástupca. Si Ťin-pching (64) od nástupu do funkcie najvyššieho predstaviteľa Číny sprísnil kontrolu vnútorných štruktúr strany, a to najmä rozsiahlou protikorupčnou iniciatívou. Podobný prístup uplatňuje prezident aj voči čínskej spoločnosti: zvýšila sa miera cenzúry a zatýkania protivládnych aktivistov či právnikov. Za jeho vlády sa však urýchlili reformy a modernizácia štátu. Si Ťin-pching sa zároveň pohybuje na medzinárodnej scéne čoraz priebojnejšie a vo vlasti sa teší veľkej podpore radového obyvateľstva. Vo vystúpení pred novinármi Si Ťin-pching povedal, že jeho nové vedenie chce spolupracovať s inými krajinami a rozvíjať druhé najväčšie hospodárstvo sveta. "Budeme sa usilovať o trvalý a zdravý rast, ktorý bude prospešný čínskemu ľudu a celému svetu," vyhlásil. Dnešných 89 miliónov členov strany a 1,3 miliardy obyvateľov Číny vie, že "mier je cenný a rozvoj si musíme vážiť". "Komunistická strana Číny je najväčšou stranou na svete. Musíme sa správať primerane nášmu postaveniu," zdôraznil Si. S personálnymi zmenami vo vedení strany a zakotvením jeho ideologických línií v straníckych stanovách je Si Ťin-pching na vrchole svojej moci. Od zakladateľa komunistickej Číny a "Veľkého kormidelníka" Mao Ce-tunga nemal ani jeden čínsky vodca takú silnú politickú a ideologickú pozíciu v krajine, píše agentúra DPA. V sedemčlennom stálom výbore politbyra Komunistickej strany Číny, najvyššom mocenskom orgáne v krajine, ostal na ďalšie päťročné funkčné obdobie okrem Si Ťin-pchinga už len premiér Li Kche-čchiang (62). Poradie, v akom sa v stredu jednotliví členovia verejnosti predstavili, poukazuje na ich postavenie. Ako prvý predstúpil Li Čan-šu (67), vedúci generálnej kancelárie ústredného výboru a blízky dôverník šéfa strany, ktorý sa podľa analytikov zrejme stane novým predsedom parlamentu. Nasledovali ekonomicky skúsený vicepremiér Wang Jang (62), hlavný ideológ strany Wang Chu-ning (62), šéf organizačného oddelenia strany Čao Le-ťi (60), ktorý bude mať na starosti boj proti korupcii, a šéf strany v Šanghaji Chan Čeng (63). Novým vedením strany i štátu sa Si Ťin-pching rozlúčil s dlhoročnou tradíciou, na základe ktorej na straníckom zjazde po prvom funkčnom období generálneho tajomníka zvolili do stáleho výboru aj jeho potenciálneho nástupcu, aby to umožnilo hladký presun moci o päť rokov neskôr. Tentoraz však majú všetci členovia výboru príliš vysoký vek na to, aby Siho po roku 2022 vystriedali. Tým, že Si Ťin-pching naďalej nijako nenaznačuje, kto by ho mohol nahradiť, podnecuje dohady, že by sa o päť rokov mohol pokúsiť získať tretie funkčné obdobie. Mohol by zotrvať na postoch generálneho tajomníka strany a hlavného veliteľa ozbrojených síl, no nie vo funkcii čínskeho prezidenta, aj keď tá je skôr reprezentatívna.


Moldavci vyšli do ulíc. Nepáči sa im nezávislosť Moldavska

Proeurópski Moldavci chcú, aby sa krajina stala súčasťou Rumunska. Vstúpili by tak do Únie.

KIŠIŇOV, BRATISLAVA. Demonštrácie za nezávislosť rôznych regiónov nie sú v súčasnej Európe výnimkou. V Moldavsku sa však v nedeľu konalo zhromaždenie s opačným odkazom – žiadali, aby krajina zanikla a zlúčila sa so susedným Rumunskom. S touto požiadavkou vyšlo do ulíc Kišiňova podľa agentúry Reuters asi desať tisíc ľudí, organizátori hovoria o stotisícovom proteste. „Vyzývame poslancov ukrajinského aj rumunského parlamentu, aby v blízkej budúcnosti hlasovali o zjednotení,“ podporil demonštrantov v uliciach moldavskej metropoly bývalý rumunský prezident Traian Basescu. Bukurešť oficiálne nereagovala. Podľa Reuters je nepravdepodobné, že by sa krajiny v najbližšom čase naozaj zlúčili, no samotný protest ukazuje, ako veľmi rozdelené triapolmiliónové Moldavsko je. Na jednej strane je vláda na čele s Demokratickou stranou, ktorá podporuje európsku integráciu, na druhej prezident Igor Dodon, ktorý by Moldavsko radšej videl ako súčasť bezcolnej únie vedenej Ruskom. Navyše, moldavský región Podnestersko vyhlásil nezávislosť a funguje ako ruský satelit s ruskými vojakmi. Po občianskej vojne z počiatku 90. rokov je to jeden zo zamrznutých konfliktov v regióne. Územie, kde v súčasnosti leží Moldavsko bolo od 19. storočia súčasťou cárskeho Ruska, vtedy sa región, kam patrila aj časť dnešnej Ukrajiny, volal Besarábia. Po prvej svetovej vojne sa Moldavsko pripojilo k Rumunsku, Sovietsky zväz územie anektoval v roku 1940. Jeho súčasťou Moldavsko ostalo až do rozpadu zväzu v roku 1991. Väčšina Moldavcov hovorí moldavčinou, ktorá je prakticky totožná s rumunčinou. Mnohí Moldavci preto emigrujú do Rumunska a prijímajú občianstvo, vďaka čomu sa stávajú občanmi Európskej únie. Rusko aj prezident Dodon obviňujú Rumunsko, že podporuje hnutia presadzujúce zjednotenie, aby rozšírilo svoje územie. „Musíme odsúdiť propagáciu tohto moru v Moldavskej republike,“ napísal Dodon v nedeľu na facebooku. „Vláda je zodpovedná za rozkol v moldavskej spoločnosti, ktorí vytvárajú zástancovia zjednotenia.“ Bývalý líder socialistov už avizoval, že ak jeho strana vyhrá tohtoročné voľby, podobné hnutia zakáže. Organizátori nedeľňajšej demonštrácie sa však chystajú pokračovať. O otázke by chceli vyvolať ľudové hlasovanie na apríl, v septembri by chceli organizovať verejné podujatia v Európskom parlamente v Bruseli. A v Bruseli by tiež mal od pondelka fungovať prvý think-tank, ktorý bude presadzovať spojenie Rumunska a Moldavska. Volať sa bude Centrum pre rumunskú jednotu.


STĹPČEK PETRA SCHUTZAAkože snem

Nezmysly Smeru dosiahli takú intenzitu, že v Košiciach sa vzňala strecha UPJŠ a prísť museli hasiči.

Keby mal stĺpček tú moc – je dobre, že nemá, ale užil by si veľmi – zakázal by publicitu všetkým „informáciám“ zo života Smeru, ktoré majú hodnotu nula. Čiže asi tak 97 percentám... Iba Smeru preto, aby predsedovi už raz docvaklo, že nazývať „reálnou opozíciou“ médiá, bez ktorých by nebol nič, nesie aj určité dôsledky. Napríklad, „reálna opozícia“ by v sobotu minula Prešov takým obchvatom, že stavať by už žiadny nemuseli. Nezmysly (boj proti PC, „svet má štyri svetové „strany“) , bezduchosti (Žiga, Blanár) a lži („naši poslanci nie sú poloblázni“), ktoré sa z Prešova šírili, dosiahli takú intenzitu, že v Košiciach sa vzňala strecha UPJŠ a prísť museli hasiči. Až raz na Slovensku bude politika aj o obsahu, ako prvé musí NR SR prijať uznesenie, že „snemy“ Smeru v druhú decembrovú sobotu sú hanobenie adventu. Tento text ste mohli čítať vďaka tomu, že platíte za obsah. Vážime si to.


Baskická ETA požiadala o odpustenie. Spôsobili sme bolesť, priznala

Uvedomujeme si, že počas tohto dlhého obdobia sme spôsobili veľa bolesti. Chceme prejaviť rešpekt mŕtvym, vyhlásila organizácia.

BILBAO. Separatistická militantná organizácia ETA (Baskicko a jeho sloboda) sa verejne ospravedlnila svojim obetiam a priznala k "škodám", ktoré počas svojich ozbrojených operácií "spôsobila". Informoval o tom v piatok denník El País s odvolaním sa na miestne periodiká Gara a Berria. Vo svojom vyhlásení ETA priznala "priamu zodpovednosť" za utrpenie, ku ktorému dochádzalo v posledných desaťročiach teroristických útokov. "Uvedomujeme si, že počas tohto dlhého obdobia sme spôsobili veľa bolesti vrátane mnohých škôd. Chceme prejaviť rešpekt mŕtvym, raneným i obetiam... Je nám to naozaj ľúto," dodala organizácia. Stalo sa tak po tom, ako televízia ETB vo štvrtok informovala, že ETA v prvý májový víkend oznámi svoje úplné rozpustenie. Miestne noviny Gara vo februári napísali, že lídri ETA sa chystajú vyzvať členov organizácie, aby hlasovali o tom, či ju chcú do leta úplne rozpustiť, poznamenala agentúra Reuters. ETA, ktorá počas svojho boja za vytvorenie nezávislého štátu Baskicko na severe Španielska a juhu Francúzska zavraždila viac než 850 ľudí, je prakticky neaktívna od vlaňajšieho apríla, keď súhlasila s odzbrojením, čím sa ukončilo takmer pol storočia trvajúce separatistické násilie. Úplné zastavenie ozbrojených operácií oznámila ETA už v októbri 2011, pričom odvtedy trvá prímerie. Hlasovanie o jej definitívnom rozpustení prichádza po niekoľkých mesiacoch interných diskusií. Väčšina členov skupiny je vo väzení. Španielsky minister vnútra Juan Ignacio Zoido však uviedol, že vyhlásenia nestačia, a vyzval organizáciu ETA, aby sa kompletne rozpustila a ospravedlnila obetiam. ETA bola založená v roku 1959 ako dôsledok nespokojnosti Baskov s politickým a kultúrnym utláčaním režimu diktátora Francisca Franca. Organizácia sa stala neslávne známou ako jedna z najkrutejších separatistických skupín v Európe. Jej prvou známou obeťou bol v roku 1968 šéf tajnej polície v meste San Sebastián, poslednou francúzsky policajt v roku 2010. ETA sa v priebehu uplynulého desaťročia postupne oslabovala následkom uväznenia stoviek svojich členov a zhabania zbraňového arzenálu pri spoločných akciách španielskej a francúzskej polície.


Hackeri napadli zámky na hotelových izbách, pýtali si výkupné

Tradičné zámky na kľúč sú niekedy bezpečnejšie ako elektronické.

VIEDEŇ, BRATISLAVA. Hackerom vyšla taktika, pri ktorej sa pri vyberaní výpalného zamerali na horský hotel v Alpách. Škodlivým kódom zablokovali riadiace systémy, čo spôsobilo výpadok elektronických zámkov v hoteli. Návštevníci mohli svoje izby opustiť, ale noví hosti nemohli vstúpiť do svojich izieb. Snímacie terminály nedokázali bez riadiaceho softvéru pracovať a nedali sa v nich naprogramovať nové prístupové karty. Hotel tak musel urýchlene zaplatiť 1500 eur, aby získal kľúč k dátam pre opätovné sprevádzkovanie systému. Nie je to po prvýkrát, čo hackeri napadli rezervačný systém, pokladnice a riadiaci systém ovládli. Seehotel Jägerwirt preto vážne uvažuje o tom, že sa vráti ku klasickým zámkom, ktoré sa odomykajú prostredníctvom fyzických kľúčov. V čase incidentu bol hotel s kapacitou pre 180 hostí plne vyťažený, k úhrade peňazí však prispelo i to, že žiadaná čiastka bola nižšia, ako by firma musela zaplatiť za víkendový výjazd špecialistov pre sprevádzkovanie systému. Hotel s tým má už svoje skúsenosti z podobného incidentu v lete minulého roka. Podľa magazínu Newsweek má takéto skúsenosti viacero hotelov. Začína to byť nová, inovatívna taktika hackerov, ktorí pri nej využívajú anonymné pohyby pri úhrade bitcoinmi. Šifrovací ransomware spočiatku trápil hlavne domácnosti. Hackeri však rýchlo prišli na to, že firmy sú ochotné zaplatiť rýchlo a s väčšou istotou, pretože svoje dáta a počítačové systémy používajú pre podnikanie. Hackeri sa snažia udržať si dôveru tým, že za vyplatené peniaze kľúče poskytnú a odšifrovanie systémov funguje bez vážnejších problémov. Môžeme preto očakávať, že sa budú naďalej špecializovať na také prevádzky, kde je vysoká pravdepodobnosť úhrady.


Podpora unionistov je rozhodujúca, za brexitovú dohodu nezahlasujú

Strana tvrdí, že dohodu o brexite v súčasnom stave nemôžu podporiť.

LONDÝN. Lídri severoírskej Demokratickej unionistickej strany (DUP) vo štvrtok oznámili, že v súčasnom stave "nemôžu" podporiť dohodu o tzv. brexite medzi britskou vládou a Európskou úniou. Informovala o tom tlačová agentúra DPA. Podpora strany DUP je pritom pre britského premiéra Borisa Johnsona rozhodujúca pri hlasovaní o dohode v parlamente. Podľa vyhlásenia strany na Facebooku by v súčasnom stave nemohla podporiť to, čo sa navrhuje v "colných záležitostiach". DUP upozornila aj na mnoho nejasností v súvislosti s daňou z pridanej hodnoty. Britský premiér Boris Johnson v stredu členom svojho vládneho kabinetu povedal, že dosiaľ nedošlo k prelomu v rokovaniach o novej brexitovej dohode s EÚ, ktoré momentálne - na poslednú chvíľu - prebiehajú v Bruseli. Britský minister pre brexit Stephen Barclay v stredu informoval, že ak poslanci britského parlamentu do soboty neschvália novú dohodu o odchode z Únie, Johnson zašle do Bruselu list so žiadosťou o predĺženie termínu brexitu. Ten je stanovený na 31. októbra.


Vo finále zdolala svetovú jednotku. Pavľučenkovová opäť ovládla turnaj v Monterrey

Ruska získala v mexickom Monterrey už svoj štvrtý titul.

MONTERREY. Ruská tenistka Anastasia Pavľučenkovová zvíťazila v nedeľňajšom finále dvojhry na turnaji WTA v mexickom Monterrey v súboji dvoch najvyššie nasadených nad svetovou jednotkou Angeliquue Kerberovou 6:4, 2:6, 6:1 a získala štvrtý miestny titul. Celkovo ich má na konte deväť. "Niektorí ich dosiahnu za celú kariéru štyri, ja mám rovnaký počet z jedného turnaja. Toto miesto má v mojom srdci špeciálne miesto," vyhlásila Pavľučenkovová podľa oficiálnej stránky WTA. "Tu som vyhrala svoje prvé finále a odvtedy prišli ďalšie tri trofeje," pokračovala tenistka, ktorá skompletizovala ruský týždeň na okruhu. Na zelenej antuke v Charlestone triumfovala jej krajanka Daria Kasatkinová. Líderka počítačového poradia Kerberová je v tom roku stále bez turnajového triumfu. "Hrať proti svetovej jednotke je vždy niečo výnimočné, každý sa chce proti nej vytiahnuť. Nemala som veľa takýchto príležitostí," dodala Pavľučenkovová. Anastasia Pavľučenkovová (Rus.-2) - Angelique Kerberová (Nem.-1)  6:4, 2:6, 6:1 Nao Hibinová, Alicja Rosolská (Jap./Poľ.-1) - Dalila Jakupovičová, Naďa Kičenoková (Slovin./Ukr.)  6:2, 7:6 (4)


Na nákupné centrum v Melbourne spadlo lietadlo, zahynulo päť ľudí

Pilot po štarte použil tiesňové volanie a ohlásil vážne zlyhanie motora.

MELBOURNE. Malé lietadlo s piatimi osobami na palube sa v utorok ráno miestneho času krátko po štarte zrútilo na ešte zatvorené nákupné centrum v austrálskom meste Melbourne. Nešťastie neprežil nikto z ľudí v lietadle, informoval podľa televízie ABC premiér štátu Viktória Daniel Andrews. Dodal, že išlo najhoršiu nehodu v civilnom letectve za uplynulých 30 rokov v tomto štáte. Televízia ABC uviedla, že medzi obeťami sú aj občania USA, avšak hovorca amerického veľvyslanectva v Canberre to zatiaľ nemohol potvrdiť. Charterové dvojmotorové lietadlo typu Beechcraft Super King Air smerovalo z druhého najväčšieho melbournskeho letiska Essendon na King Island, ležiaci asi hodinu letu smerom na juh. Pilot však krátko po štarte použil tiesňové volanie a ohlásil vážne zlyhanie motora. Stroj následne narazil zboku do nákupného centra Direct Factory Outlet, ktoré sa nachádza neďaleko konca pristávacej dráhy letiska Essendon. Podľa svedkov bolo počuť niekoľko mohutných explózií a k oblohe stúpal stĺp čierneho dymu. So vzniknutým požiarom bojovalo 90 hasičov. Hoci sa v nákupnom centre už nachádzali zamestnanci, na zemi neutrpel nikto zranenia. Väčšej katastrofe zabránila skutočnosť, že centrum sa otváralo až približne o 45 minút.


Ilegálni migranti obsadili Panteón v Paríži, žiadali zlegalizovanie pobytu

PARÍŽ. Stovky neregistrovaných ilegálnych migrantov vtrhlo v piatok do historickej stavby Panteón v centre Paríža, pričom žiadali zlegalizovanie svojho pobytu vo Francúzsku. Informovala o tom agentúra AFP. Členka aktivistickej skupiny La Chapelle Debout, ktorá pomáha migrantom v Paríži, uviedla, že do priestorov Panteónu, kde sú uložené telesné pozostatky národných hrdinov Francúzska vrátane Voltaira a Victora Huga, vtrhlo 700 migrantov a ich priaznivcov. Polícia pre agentúru Reuters na mieste uviedla, že väčšina migrantov, ktorí historický objekt obsadili, pochádza zo západnej Afriky. Na videozázname zverejnenom na Twitteri je vidieť, ako stovky ľudí zhromaždených pod hlavnou kupolou stavby skandujú heslo "Čierne vesty!", čo je názov združenia migrantov žijúcich v Paríži. "Zostaneme tu, až kým posledný z nás nedostane potrebné doklady," prečítali z letáka organizátora protestu. Vo vyhlásení zverejnenom v mene čiernych viest, ktorých názov odkazuje na nedávne protesty hnutia tzv. žltých viest, žiadajú stretnutie s premiérom Édouardom Philippom. Turistov z Panteónu, ktorý sa nachádza v centre vyhľadávanej parížskej Latinskej štvrte, evakuovali. Prístup na miesto protestu, ktorý prebiehal pokojne, zatarasilo asi 50 až 60 príslušníkov poriadkovej polície a jeho účastníkov v skupinách vyviedli.


Billa dostala štvrtú miliónovú pokutu. Aj za dva jogurty

Reťazec sa proti pokute odvolal, inšpektori si stoja za svojím.

BRATISLAVA. Obchodnému reťazcu Billa potvrdili ďalšiu miliónovú pokutu za nedostatky, ktoré zistili kontrolóri v prevádzke vo Vranove nad Topľou. Kontrola prebehla ešte v júli vlaňajšieho roka, proti pokute sa však Billa začiatkom roka odvolala. Teraz Štátna potravinová a veterinárna správa zverejnila na svojom webe rozhodnutie o odvolaní, podľa ktorého musí Billa zaplatiť v poradí už štvrtú miliónovú pokutu. Informoval o tom Denník N. Prvú pokutu vo výške jeden milión eur dostala Billa vlani v auguste, do konca roka dostala ďalšie dve. Pri poslednej júlovej kontrole zistili kontrolóri, že Billa mala nedostatky v označovaní potravín. Napríklad pri jogurtovom mlieku Danone Actimel kontrolóri reťazcu vyčítali, že dátum spotreby je rozmazaný, a preto nečitateľný. V predaji boli pritom len dva kusy týchto výrobkov, na ktorých nebol dátum spotreby riadne čitateľný. Ďalším nedostatkom bolo podľa potravinárov nedodržanie dátumu spotreby. Išlo o 21 kusov piva Zubr, deväť kusov minerálky Rajec a šesť kusov cukríkov Skittles. Billa sa v odvolaní bránila tým, že výrobky s nečitateľným dátumom z pultov okamžite stiahla a pri množstve, ktoré denne predá, sú dva kusy zanedbateľné. Billa navyše v odvolaní tvrdí, že všetky spomenuté výrobky po dátume minimálnej spotreby sa v čase kontroly nenachádzali na pultoch, ale v sklade, teda si ich žiadny zákazník kúpiť nemohol. Potravinári si však stoja za svojím a pokutu bude musieť reťazec nakoniec zaplatiť. Billa tak pomaly dobieha Tesco, ktorému úrad udelil už šesť miliónových pokút, jednu však po odvolaní reťazca inšpekcia zrušila. Dve miliónové pokuty dostal vlani aj Kaufland. Reťazce všetky miliónové pokuty napádajú na súdoch, ktoré spravidla odložia zaplatenie pokuty až po skončení procesu.


Odchádzate za prácou do Európy? Pred odjazdom si overte, kde budete poistení

Pracovník obvykle podlieha v oblasti sociálneho zabezpečenia právnym predpisom tej krajiny, v ktorej reálne robí.

BRATISLAVA. Sociálna poisťovňa odporúča občanom, aby si ešte pred odchodom za prácou do krajín Európskej únie overili, kde a ako budú platiť poistné na sociálne poistenie. Je dôležité pre ich budúce nároky na dávky, aby vedeli, ktorým zákonom v oblasti sociálneho zabezpečenia budú v zahraničí podliehať, kde sa majú hlásiť a poistiť, a teda prípadne aj žiadať o príslušné dávky (napr. nemocenské, materské, dávku v nezamestnanosti). Vo všeobecnosti totiž platí, že o priznanie dávky sa žiada tam, kde boli naposledy poistení. "Upozorňujeme preto najmä zamestnancov a živnostníkov (SZČO), aby sa o svoje práva a povinnosti zaujímali v konkrétnej inštitúcii sociálneho zabezpečenia v tom štáte, do ktorého odchádzajú pracovať. Príslušné inštitúcie členských štátov EÚ, ktoré občanom poskytnú potrebné informácie, sú zverejnené aj na internetovej stránke Sociálnej poisťovne tu: Verejný adresár európskych inštitúcií sociálneho zabezpečenia. Pre zamestnancov a SZČO totiž platí, že sociálne poistení môžu byť len v jednej krajine EÚ," radí Peter Višváder, hovorca poisťovne. Zamestnanec, resp. SZČO obvykle podlieha v oblasti sociálneho zabezpečenia právnym predpisom tej krajiny, v ktorej reálne vykonáva činnosť/pracuje (s výnimkou situácie, v ktorej si uplatní tzv. inštitút vyslania a bude mať vystavené potvrdenie PD A1 - vtedy zostáva poistencom Sociálnej poisťovne). Čiže napríklad v prípade brigády v Španielsku sa bude takýto zamestnanec či SZČO, ktorý bude pracovať v Španielsku, riadiť španielskymi právnymi predpismi a tam sa musí aj prihlásiť a platiť poistné. Zamestnancom pracujúcim výhradne na území štátu EÚ taktiež odporúčame, aby si po príchode v tamojšej inštitúcii sociálneho zabezpečenia overili, či ich zahraničný zamestnávateľ na sociálne poistenie aj skutočne prihlásil. Poisťovňa tiež upozorňuje, aby si poistenci pri odchode zo štátu, v ktorom vykonávali zárobkovú činnosť, požiadali o potvrdenie dôb poistenia v príslušnej inštitúcii sociálneho zabezpečenia, teda ešte pred návratom na Slovensko.


Útok na jedného je útokom na oboch, uistil americký generál Japonsko

Americký šéf diplomacie povedal, že Spojené štáty si želajú dialóg s Pchjongjangom.

TOKIO. Najvyššie postavený americký generál v piatok zopakoval "neotrasiteľné odhodlanie" Washingtonu pri zaisťovaní bezpečnosti svojho blízkeho ázijského spojenca Japonska. V čase napätia v regióne okolo Severnej Kórey predseda Zboru náčelníkov štábov ozbrojených síl USA Joseph Dunford svojmu partnerovi v Tokiu povedal, že "útok na jedného je útokom na nás oboch". Obavy Spojených štátov z jadrového a raketového programu Kórejskej ľudovodemokratickej republiky (KĽDR) v posledných týždňoch vzrástli. Pchjongjang vyhlásil, že plánuje odpálenie striel smerom k ostrovu Guam, tichomorskému územiu USA, aj keď severokórejský vodca Kim Čong-un zjavne takéto rozhodnutie nateraz odložil. Americkí ministri obrany a zahraničných vecí, Jim Mattis a Rex Tillerson, sa vo štvrtok stretli vo Washingtone s japonskými rezortnými kolegami na pravidelných bilaterálnych konzultáciách a zhodli sa, že budú ešte užšie spolupracovať v otázke KĽDR. "Najdôležitejšom vecou z neho (ministerského stretnutia) bolo potvrdenie prvoradosti nášho bilaterálneho vzťahu tu, v ázijsko-tichomorskom regióne," povedal Dunford na schôdzke s náčelníkom štábu japonských Sebaobranných síl admirálom Kacutošim Kawanom. "Toto je veľmi dôležitý čas pre bezpečnosť v regióne a my sa, samozrejme, zameriavame prevažne na hrozbu vychádzajúcu zo Severnej Kórey," uviedol Dunford. "Myslím si, že sme dali Severnej Kórei a všetkým ostatným v regióne jasne najavo, že útok na jedného je útokom na nás oboch," citovala ho agentúra Reuters. Tillerson vo Washingtone povedal, že Spojené štáty si želajú dialóg s Pchjongjangom, avšak len v tom prípade, že bude zmysluplný. "Našou snahou je dosiahnuť, aby chceli viesť rozhovory, ale rozhovory vychádzajúce z predpokladu, že povedú k inému záveru než rozhovory z minulosti," zdôraznil. V roku 2005 Severná Kórea dosiahla so šiestimi krajinami dohodu o pozastavení svojho jadrového programu výmenou za diplomatické ústupky a energetickú pomoc, neskôr však tento dohovor stroskotal.


Záverečnú etapu ovládol Viviani, celkovo na Okolo Slovenska uspel Lampaert

1A. etapa

1B. etapa

2. etapa

3. etapa

4. etapa

4. etapa (Hlohovec - Senica s dĺžkou 142,1 kilometra): SENICA. Víťazom záverečnej štvrtej etapy 63. ročníka cyklistických pretekov Okolo Slovenska sa stal Elia Viviani z tímu Deceuninck - Quick Step. Taliansky pretekár si pripísal prvé víťazstvo na tomto podujatí a celkovo 78. v profesionálnej kariére. V špurte zdolal Francúza Arnauda Démara, čím pomohol tímovému kolegovi Yvesovi Lampaertovi k celkovému víťazstvu. Ten sa stal vôbec prvým Belgičanom, ktorý dokázal triumfovať na pretekoch Okolo Slovenska. "Som šťastný, keďže to bolo veľmi tesné. Arnaud Démare skončil druhý len sekundu za mnou. Preto bolo veľmi dôležité, aby vyhral Viviani a zobral v cieli najviac bonifikačných sekúnd. Ak by etapu získal Démare, predstihol by ma. Preto sme stavili na Eliu, bol najrýchlejší v balíku. Takže on má etapu a mne nakoniec zostal žltý dres, vyšlo to super," povedal v cieli celkový víťaz. Záverečná etapa z Hlohovca do Senice merala 142 kilometrov a už krátko po štarte zaútočil štvrtý muž predošlého ročníka Tour de France Emanuel Buchmann. Jazdec tímu Bora-Hansgrohe vyhral prvú horskú prémiu, ale následne bol dostihnutý hlavnou skupinou. Na méte 120 kilometrov pred cieľom sa definitívne vyprofilovala šesťčlenná vedúca skupina. V úniku bol aj slovenský cyklista Marek Čanecký vo farbách kontinentálneho tímu Dukla Banská Bystrica. Čaneckého po etape vyhlásili za najbojovnejšieho jazdca dňa. Pelotón však nenechal nič na náhodou a únik nepustil na vyšší než 100-sekundový rozdiel. Etapa, ktorá okrem piatich horských obsahovala aj tri rýchlostné prémie, finišovala v Senici, kde cyklistov čakal 24 kilometrov dlhý okruh. Pri nájazde do posledného z troch okruhov mala vedúca skupina stále minútový náskok. Elitné tímy kategórie WorldTour si však situáciu postrážili, a tak boli diváci svedkami hromadného dojazdu. V ňom mal najviac síl Elia Viviani, ktorý triumfoval vo svojich posledných pretekoch vo farbách tímu Deceuninck - Quick Step. Arnaud Démare získal za druhé miesto štyri bonifikačné sekundy, ale to mu na celkový triumf nestačilo. Slovenský cyklista Erik Baška obsadil podobne ako v úvodnej poletape či v druhej etape štvrté miesto. "Zase štvrtý, ani neviem, čo mám k tomu povedať. Preteky som si však veľmi užíval, bolo pekné počasie, mali sme pekné trasy a veľa fanúšikov. Cítili sme, že sme doma a jediné ma mrzí, že sa mi nepodarilo žiadne pódiové umiestnenie ani víťazstvo, po ktorom som túžil," uviedol. Dres pre víťaza bodovacích pretekov získal Démare, najlepším vrchárom sa stal Nemec Martin Salmon (Development Team Sunweb) a v súťaži pretekárov do 23 rokov triumfoval Nór Torjus Sleen (Uno-X). Celkové poradie (žltý dres): Bodovacia súťaž (biely dres s modrými bodkami): Vrchárska súťaž (biely dres s červenými bodkami): Súťaž do 23 rokov (biely dres): Tímová súťaž:


V Číne v roku 2017 odstavili vyše stotisíc webových stránok

Čína sa síce otvára svetu, ale treba rešpektovať zvrchovanosť nad jej internetom.

ŠANGHAJ. V Číne vlani odstavili 128-tisí webových stránok obsahujúcich obscénne alebo iné "škodlivé" informácie. Okrem toho bolo zhabaných takmer 31 miliónov kusov nelegálnych publikácií a potrestaných 1900 ľudí, uviedla v pondelok agentúra Sinchua citujúc oficiálne údaje. Sprísnenie cenzúry internetu odôvodnili oficiálne miesta zachovaním "sociálnej stability". Úrady zasahujú napríklad proti pornografii alebo neoprávnenému šíreniu správ. Portály spoločností ako Tencent, Baidu či Weibo dostali varovania alebo pokuty, pretože pred začiatkom zjazdu vládnucej komunistickej strany necenzurovali obsah podľa ich predstáv, pripomenula agentúra Reuters. Čínsky prezident Si Ťin-pching vlani obhajoval prísnu kontrolu webu vo svojej krajine na Svetovej konferencii o internete organizovanej čínskou vládou od roku 2014. Pred 1500 delegátmi z 80 krajín povedal, že Čína sa síce otvára svetu, ale medzinárodné spoločenstvo by malo rešpektovať zvrchovanosť každej krajiny nad jej internetom. Jeho koncept "kybernetickej suverenity" je postavený na tvrdení, že Čína a všetky ostatné krajiny majú právo spravovať a cenzurovať svoj internet. Peking tak blokuje sociálne siete ako Facebook, Twitter, YouTube a Instagram, všetky služby Google, ale aj stránky novín ako New York Times alebo "Wall Street Journal a rôzne weby kritické voči čínskej vláde. Podľa ľudskoprávnych organizácií sú represívne opatrenia v oblasti internetu zamerané na potlačenie kritických názorov. Vo vlaňajšej správe organizácie Freedom House so sídlom vo Washingtone o slobode internetu bola Čína tretí rok označená za jej "najhoršieho porušovateľa". V Číne je viac ako 730 miliónov používateľov internetu.


Dortmund remizoval s Barcelonou, Neapol doma porazil Liverpool

Utorňajšie preview

Inter - Slavia (online)

Utorňajšie výsledky

Ako Slavia prekvapila

Stredajšie preview

Stredajšie výsledky

Smiešny Real Madrid

Najlepší strelci

BRATISLAVA. Futbalisti úradujúceho šampióna z Liverpoolu odštartovali obhajobu titulu prehrou v utorňajšom zápase E-skupiny Ligy majstrov 2019/2020 na ihrisku SSC Neapol 0:2. Bez gólov sa skončil duel v F-skupine medzi Borussiou Dortmund a FC Barcelona. Jeden bod vydolovala aj Slavia Praha na ihrisku Interu Miláno po remíze 1:1. Favorizovaný Inter, v základnej zostave so Slovákom Milanom Škriniarom, si v úvode duelu nevypracoval očakávaný tlak, naopak, prvú šancu mala Slavia, keď Handanoviča preveril zakrútený priamy kop Stanciua. V 12. minúte sa dostal k hlavičke na hranici päťky De Vrij, ale jeho pokus smeroval vysoko nad. Neujala sa ani Martinezova strela a v 23. minúte prišla ďalšia nebezpečná hlavička po priamom kope, ale Kolář si so šancou D'Ambrosia poradil. V ďalších minútach už vyložené príležitosti neprišli a tak sa išlo do šatní za stavu 0:0. Inter nevyužil ani tutovku Lukakua v 46. minúte, keď sa dvakrát zaskvel brankár Kolář. V 56. minúte fauloval Asamoah hosťujúceho Traoreho a rozhodca musel skontrolovať situáciu pomocou VAR. Nakoniec hráčovi Interu udelil žltú kartu, pre Traoreho sa zápas skončil. V 63. minúte Slavia nečakane udrela, Handanovič ešte Zeleného strelu vyrazil, ale na dorážku Olayinku už nestačil - 0:1. Že nešlo o ofsajd, potvrdilo aj video. O osem minút neskôr mohlo byť už 2:0, ale Masopust vo veľkej šanci minul. Slavia prišla o senzačné víťazstvo až v nadstavenom čase, keď sa presadil po tečovanej strele Barella - 1:1. V druhom zápase F-skupiny bola najprv bližšie ku gólu Borussia Dortmund, keď dostal Marco Reus loptu až na hranicu päťky, ale Ter Stegen výborne zasiahol. V 49. minúte sa predral Suarez do šestnástky, no z uhla brankára neprekvapil. Najväčšiu šancu zápasu mal v 55. minúte Dortmund, keď Semedo fauloval v šestnástke Sancha, no Reus pokutový kop nepremenil. Dortmund mohol rozhodnúť aj v záverečných minútach, ale Barcelonu zachránilo brvno a najmä ter Stegen. Premiérový gól nového ročníka Ligy majstrov zaznamenal iránsky útočník Sardar Azmoun zo Zenitu Petrohrad, ktorý sa dostal za obranu Olympique Lyon po prihrávke pätičkou od Arťoma Dzjubu a v 41. minúte poslal svoj tím do vedenia. Domáci Lyon udrel hneď po zmene strán. Depay si chcel v pokutovom území obhodiť Ozdojeva, ten ho však fauloval a rozhodca nariadil pokutový kop. Ten premenil sám faulovaný hráč - 1:1. V 60. minúte mal tutovku domáci Adélaide, ale minul. V ďalších minútach už gólových šancí ubudlo a tak sa tímy rozdelili po bode. Na súpiske Zenitu nefiguroval slovenský reprezentačný stredopoliar Róbert Mak. V druhom zápase G-skupiny vyhralo Lipsko na pôde Benfica Lisabon 2:1. V úvode prvého polčasu mal v Neapole viac šancí domáci SSC. Už v siedmej minúte sa mu podarilo dostať loptu až do siete, no Lozano stál v jasnom ofsajde a gól neplatil. Na druhej strane preveril Mereta z uhla Mane a v závere polčasu išla Firminova hlavička tesne vedľa pravej tyčky. Po zmene strán vytiahol Adrian parádny zákrok pri tutovke Mertensa a v 65. minúte ho napodobnil náprotivok Meret, ktorý zachránil po strele Salaha. Z triumfu sa nakoniec tešili domáci, keď Mertens premenil v 82. minúte pokutový kop. Na 2:0 zvýšil v nadstavenom čase Llorente. V základnej zostave belgického KRC Genk nechýbal slovenský reprezentant Patrik Hrošovský, no jeho tímu sa vôbec nedarilo, keďže už po prvom polčase prehrával na pôde RB Salzburg v E-skupine vysoko 1:5. Len devätnásťročný nórsky útočník Erling Braut Haland zaznamenal v prvej časti hetrik. Salzburg nakoniec vyhral 6:2. V H-skupine si semifinalista vlaňajšej sezóny Ajax Amsterdam poradil s OSC Lille 3:0. V druhom stretnutí nestačila Chelsea Londýn na domácej pôde s FC Valenciou, keď prehrala 0:1 gólom Rodriga zo 74. minúty. V závere duelu nepremenil pokutový kop domáci Barkley, ktorý trafil brvno. Liga majstrov 2019/2020 - 17. september - výsledky: Góly: 82. D. Mertens (pen.), 90+2. F. Llorente Góly: 2. Häland, 34. Häland, 36. Hwang Hi-čchan, 45. Häland, 45+2. Szoboszlai, 66. Ulmer – 40. Lucumi, 52. Samatta /Patrik Hrošovský odohral za Genk celý zápas./ Tabuľka E-skupiny: /online prenos ste mohli sledovať s nami tu >>>/ Góly: 90.+2 Barella - 63. Olayinka /Milan Škriniar odohral za Inter celý zápas./ Tabuľka F-skupiny: Góly: 84. Seferovič - 69. a 79. Werner Góly: 50. Depay (z 11m) - 41. Azmoun Tabuľka G-skupiny: Gól: 74. Rodrigo. Rozhodoval: Çakir (Tur.) Góly: 18. Promes (Tagliafico), 50. E. Álvarez (Neres), 63. Tagliafico (Zijach) Tabuľka H-skupiny:


Ústavný súd potvrdil platnosť výsledkov prezidentských volieb v Zimbabwe

Pozorovatelia zhodnotili voľby ako slobodné, ale nespravodlivé.

HARARE. Zimbabwiansky ústavný súd potvrdil v piatok tesné víťazstvo doterajšej hlavy štátu Emmersona Mnangagwu v prezidentských voľbách, ktoré sa konali v tejto krajine 30. júla. Mnangagwova inaugurácia, naplánovaná pôvodne na 12. augusta, sa tak uskutoční v priebehu najbližších 48 hodín, informovala tlačová agentúra AP. Právnici zimbabwianskej hlavnej opozičnej strany - Hnutia za demokratickú zmenu (MDC-T) - podali na ústavnom súde sťažnosť ohľadne priebehu volieb. Hlasovanie označili za zmanipulované a požadovali buď jeho zopakovanie, alebo vyhlásenie víťazstva Mnangagwovho súpera, kandidáta MDC-T Neslona Chamisu. Podľa piatkového, jednomyseľne prijatého rozhodnutia súdu opozícia nedokázala predložiť "dostatočné a dôveryhodné dôkazy" o pravdivosti svojich tvrdení. V očakávaní zverejnenia tohto verdiktu zaviedli v zimbabwianskom hlavnom meste Harare prísne bezpečnostné opatrenia, keďže sú obavy z možných nepokojov. Samotné voľby boli pokojné, avšak už o dva dni neskôr vstúpila do Harare armáda, aby rozohnala opozičné protesty, čo vyvolalo pochybnosti o tom, že s Mnangagwom vstupuje Zimbabwe do novej éry po 37-ročnom vládnutí jeho predchodcu Roberta Mugabeho. Mnangagwa, bývalý dôverník Mugabeho, bol podľa oficiálnych výsledkov tesne zvolený podielom 50,8 percenta odovzdaných hlasov. Chamisa sa oficiálne umiestnil ako druhý so ziskom 44,3 percenta, sám však tvrdí, že mu dalo hlas až 56 percent voličov. Zahraniční pozorovatelia zhodnotili voľby v Zimbabwe ako slobodné, ale nespravodlivé vzhľadom na to, že vládnuca strana má pod kontrolou štátne orgány, médiá i bezpečnostné sily. Mnangagwa nahradil ešte vlani v novembri Mugabeho, ktorého donútila odstúpiť z funkcie armáda. Urobila tak v súvislosti s čistkami vo vládnucej strane, ktoré sa týkali aj Mnangagwu - vtedajšieho viceprezidenta podporovaného vplyvným Združením vojnových veteránov.


Stoltenberg sa obáva eskalácie napätia po útokoch v Saudskej Arábii

Generálny tajomník NATO skritizoval Irán.

BAGDAD. Tajomník Severoatlantickej aliancie (NATO) Jens Stoltenberg je "extrémne znepokojený" z eskalácie napätia po sobotňajších útokoch na saudskoarabské ropné zariadenia, a zároveň ho rozhorčuje podpora, ktorú podľa neho Irán poskytuje rôznym teroristickým skupinám. Stoltenberg to v pondelok vyhlásil pre agentúru AFP počas návštevy Bagdadu. "Vyzývame všetky strany, aby sa vystríhali podobných útokov, pretože tie môžu mať negatívne následky pre celý región a my sa veľmi obávame rizika ďalšej eskalácie," uviedol generálny tajomník. Stoltenberg v rozhovore zároveň skritizoval aj Irán, ktorému Spojené štáty a Saudská Arábia pripisujú zodpovednosť za sobotňajšie útoky. "Znepokojuje nás to, čo vidíme najmä v prípade Iránu. Teherán podporuje rôzne teroristické skupiny a je zodpovedný za destabilizáciu celého regiónu," vyhlásil. K sobotňajším útokom bezposádkovými lietadlami na dve významné ropné zariadenia v Saudskej Arábii sa prihlásili Iránom podporovaní jemenskí šiitskí povstalci známi ako húsíovia. Jedno zo zasiahnutých zariadení je celosvetovo najväčším závodom na spracovanie ropy. Saudskoarabský minister energetiky Abdal Azíz bin Salmán v nedeľu vo svojom vyhlásení spresnil, že útoky na zariadenia spoločnosti Aramco - závod na spracovanie ropy v Bikajku a ropné pole Churajs na východe Saudskej Arábie - mali za následok pokles produkcie o 5,7 milióna barelov ropy denne, čo je zhruba polovica dennej ťažby Saudskej Arábie a päť percent globálnych dodávok ropy. Jemenskí povstalci podporovaní Iránom v posledných mesiacoch zintenzívnili útoky raketami a dronmi na ciele v susednej Saudskej Arábii, ktorá je regionálnym rivalom Teheránu. Vojenská koalícia pod vedením Saudskej Arábie sa od roku 2015 zapája do občianskej vojny v Jemene, kde bojuje proti húsíom na strane medzinárodne uznávanej jemenskej vlády.


Namiesto útokov úsmevy, Somálčanka Abdile sa u nás cíti lepšie

Somálčanku Khadru Abdile napadli šesťkrát, polícia našla iba jedného útočníka.

BRATISLAVA. Ešte pred pol rokom sa 24-ročná Somálčanka Khadra Abdile bála chodiť hromadnou dopravou. Od vypuknutia utečeneckej krízy ju napadli šesťkrát, prišla o zub a mala jazvy na krku od škrtenia. Aj preto sa bála v denníku SME zverejniť svoju tvár. Dnes ju ľudia bežne spoznávajú na ulici a povzbudzujú ju. „Aj rodičia na športovom krúžku môjho syna za mnou prišli. Cítim sa vďaka všetkým týmto pozitívnym reakciám oveľa lepšie,“ povedala Abdile. Po zverejnení jej príbehu v denníku SME dostala ocenenie Biela vrana. Spolu s ňou ocenili aj pracovníčku katolíckej charity Emíliu Trepáčovú, ktorá jej pomáhala. Polícii sa podarilo zatiaľ nájsť iba jedného útočníka. Vyšetrovanie už ukončila, Liga za ľudské práva očakáva, že ho aj obžalujú. „Khadra by chcela, aby sa jej páchateľ ospravedlnil a sľúbil, že už to nikdy neurobí. To je všetko, čo od neho chce a dúfame, že to spraví,“ povedala Zuzana Števulová z Ligy za ľudské práva. Abdile prišla na Slovensko aj so svojím malým synom Hamzom bez manžela v roku 2013. Hľadala tu útočisko pred prenasledovaním rodiny v Somálsku a získala humanitný azyl. Dva roky sa na Slovensku cítila bezpečne a zvykala si na nový domov. Od začiatku roka 2015, keď v Európe vrcholila utečenecká kríza, sa pre ňu začali ťažké časy. Ľudia na ňu pokrikovali na ulici, snažili sa jej stiahnuť šatku a viackrát ju fyzicky napadli. Okamžitej pomoci od okoloidúcich sa väčšinou nedočkala. Nenávisti čelila najmä po teroristických akciách v zahraničí, a preto sa zľakla aj po nedávnom útoku v Berlíne. „Tieto útoky sú hrozné, odsudzujem ich a dúfam, že ľudia nás všetkých nebudú hádzať do jedného vreca,“ povedala Abdile. Po zverejnení jej príbehu a ocenení Bielou vranou sa veci začali zlepšovať. „Som veľmi rada, že ľuďom sa otvorili oči, že si tento problém všimli a že už o ňom vedia,“ povedala Abdile. Lige za ľudské práva sa zatiaľ podarilo vyzbierať približne 500 eur, chce Abdile zaplatiť vodičský kurz. Jej syn však stále nemá stabilné miesto v škôlke. Abdile tak nemá možnosť hľadať si prácu, keďže sa oňho stará úplne sama. „Dúfame tiež, že jej manželovi bude umožnené prísť na Slovensko, to by celej rodine veľmi pomohlo,“ povedala Števulová. Hoci to oficiálne štatistiky nezaznamenávajú, na Slovensku sa množstvo cudzincov a najmä žien v šatkách stáva terčom posmechu či vyhrážok. Pre políciu je ťažké takéto prípady riešiť a cudzinci sa ich boja nahlásiť, aby nemali problémy. Aj preto sú ľudia v Lige za ľudské práva radi, že prípad Abdile pritiahol pozornosť na tento problém. „Celkovo prevažujú pozitívne reakcie. Je to dôležité aj pre iné ženy v podobnej situácii ako Abdile, ktoré vidia podporu a pozitívnu reakciu verejnosti,“ povedala Števulová. Tento text ste mohli čítať vďaka tomu, že platíte za obsah. Vážime si to.


Taliansko a Malta sa sporia, kto prijme ďalšiu loď so stovkami migrantov

Talianska vláda upriamila v piatok pozornosť na ďalšiu loď v Stredozemnom mori.

RÍM, VALLETTA. Talianska vláda upriamila v piatok pozornosť na ďalšiu loď v Stredozemnom mori, ktorá priváža do Európy stovky migrantov, pričom sa presúva cez oblasť blízko Malty. Podľa vyjadrenia talianskeho ministra dopravy Danila Toninelliho na Twitteri, z ktorého citovala agentúra APA, by mala Malta umožniť posádke tohto plavidla zakotviť v niektorom z tamojších prístavov, keďže sa plaví cez maltské vody. Podobný tvít napísal podľa agentúry DPA i taliansky minister vnútra Matteo Salvini. V uvedenom plavidle, o ktorom zatiaľ nie sú známe bližšie podrobnosti, sa údajne nachádza približne 450 migrantov. Talianske médiá uviedli, že ide o veľký rybársky čln smerujúci k talianskemu ostrovu Lampedusa. Hovorca maltskej vlády uviedol, že v čase, keď dostali hlásenie tamojší záchranári, sa predmetná loď nachádzala 53 námorných míľ od Lampedusy a 110 námorných míľ od Malty. Maltské orgány podľa neho nemajú oprávnenie dávať posádke pokyny. Minister Toninelli, ktorý má na starosti talianske prístavy, však tvrdí, že práve Malta je povinná "vyslať svoje lode na záchranu a otvoriť svoje prístavy". Podľa Salviniho by zase "Malta, prevádzači a dobráci z celého Talianska i celého sveta mali vedieť, že táto loď nemôže a nesmie vojsť do žiadneho talianskeho prístavu". Médiá plavidlo opísali ako drevenú loď s dvoma palubami. Podľa DPA by to v prípade potvrdenia znamenalo nový vývoj, keďže migranti sa dlhodobo vydávajú z Líbye na more predovšetkým v nevhodných gumených člnoch, v akých sa nedokážu samostatne doplaviť až do Talianska. Nová talianska vláda, ktorej súčasťou je aj Salviniho protiimigračná strana Liga Severu, chce dosiahnuť, aby boli lode s migrantmi v Stredozemnom mori zastavované a vracané do Líbye.


Minister dopravy rokoval so županmi o výstavbe diaľnic aj o opravách ciest

Minister dopravy sa so županmi dohodol, že budú spoločne postupovať pri rozvoji infraštruktúry v krajoch.

BRATISLAVA. Budúca výstavba diaľnic a rýchlostných ciest, ale aj opravy ciest v správe štátu a jednotlivých krajov patrili k hlavným témam prvého stretnutia ministra dopravy a výstavby Arpáda Érseka s ôsmimi novými predsedami samosprávnych krajov. V sídle rezortu dopravy vo štvrtok hovorili aj o podpore železničnej dopravy a budúcnosti integrácie verejnej osobnej dopravy, ako aj o rozvoji železníc a podpore cestovného ruchu. "Dohodli sme sa, že budeme spoločne postupovať pri rozvoji infraštruktúry v krajoch. Súčasne máme v pláne posilniť spoluprácu medzi ministerstvom a krajmi aj na odbornej úrovni," informoval o stretnutí so županmi minister Érsek. Ďalšie stretnutia na tejto úrovni sa podľa neho uskutočnia v regiónoch alebo opäť na ministerstve dopravy. Minister a predsedovia krajov sa zhodli, že výstavba a údržba infraštruktúry sa má riešiť na základe odborných argumentov, a nie na základe politického presvedčenia.Érsek počas rokovania opäť pripomenul tému prípadného otvorenia dlhovej brzdy pre výstavbu dopravnej infraštruktúry. Dôvodom je, že finančné prostriedky Európskej únie v tomto programovom období sú už vyčlenené na rozostavané úseky diaľnic a niektoré pripravované rýchlostné cesty či na modernizáciu železničných tratí. Zdroje štátneho rozpočtu na dopravné projekty sú pritom obmedzené.Predseda Bratislavského samosprávneho kraja Juraj Droba na stretnutí s ministrom spomenul všetky najpálčivejšie otázky dotýkajúce sa kolabujúcej dopravy v kraji. "Hovorili sme o dvoch diaľničných križovatkách Studienka a Rohožník, o dopravnom železničnom uzle v Bratislave. Hovorili sme o Senci a diaľničnej križovatke Triblavina, o rozširovaní diaľnice D1, o pokračovaní projektu výstavby D4 a R7, o štvorprúdovej seneckej ceste, a taktiež o obchvate Modry a Pezinka," povedal Droba. Dotkli sa aj plánovaného rozšírenia električkovej trate v bratislavskej Petržalke a tiež uvažovanej osobnej dopravy po Dunaji.


Dobrodružstvo na plti: Čo má spoločné Huckleberry Finn s Dunajcom

Väčšinu času trávia na plti, plaviac sa po rieke Mississippi, a pozorujú život na jej brehoch. Novela Dobrodružstvá Huckleberryho Finna, napísaná americkým spisovateľom Markom Twainom, mapuje život otroka Jima a chlapca Hucka. Huck si život na plti užíval. Podobné dobrodružstvá si turisti môžu užiť aj na Slovensku. Rieka Dunajec, hraničná rieka s Poľskom, rovnako ponúka splav na tradičných pltiach. V priebehu 90 minút si dobrodruhovia užijú nielen samotnú rieku, ale aj Tri Koruny a príbehy, ktoré sa k nim viažu. Kým pre niektorých je splav Dunajca na tradičnej plti príjemným dobrodružstvom, pre iných je to relax, počas ktorého si dokážu aj zdriemnuť. Červený Kláštor ponúka aj dobrodružnejšie splavy pre tých najväčších odvážlivcov, no tradičné plte sú hlavnou témou anglického podcastu Spectacular Slovakia tento týždeň. Odoberajte podcast Spectacular Slovakia zadarmo: Spectacular Slovakia je podcast s tipmi pre cestovateľov, ktorý pripravuje redakcia The Slovak Spectator ako jeden zo svojich cestovateľských produktov. Predplatitelia The Slovak Spectator dostávajú podcast každý štvrtok priamo do svojho inboxu.


Mönchengladbach neangažuje Robbena, nie je to dobrý nápad

Holanďan po skončení uplynulej sezóny opustil Bayern Mníchov a stal sa voľným hráčom.

MNÍCHOV. Holandský futbalista Arjen Robben neposilní v lete bundesligovú Borussiu Mönchengladbach. Podľa informácií portálu goal.com to uviedol športový riaditeľ klubu Max Eberl. Robben po skončení uplynulej sezóny opustil Bayern Mníchov a stal sa voľným hráčom. O jeho služby vzápätí prejavilo záujem niekoľko tímov, vrátane Leicesteru City, či PSV Eindhoven. Údajne sa mu však sypali ponuky aj z čínskej Super League a zámorskej MLS. Eberl pre denník Bild uviedol, že má v tíme niekoľko hráčov nad 30 rokov a získať 35-ročného Robbena by "nebol dobrý nápad". Okrem toho sa predpokladá, že v prípade prestupu do Mönchengladbachu by musel Robben súhlasiť s podstatným znížením svojho platu. S Bayernom Mníchov získal ofenzívny krídelník osem titulov v Bundeslige, päť domácich pohárov a triumf v Lige majstrov v roku 2013. Za Bavorov nastrieľal 144 gólov, viac ich má iba útočník Robert Lewandowski (191).


Zomrel Jim Gregory, člen Siene slávy NHL

Ako jeden z prvých funkcionárov pritiahol do NHL európskych hráčov.

NEW YORK. Vo veku 83 rokov zomrel dlhoročný funkcionár a člen Siene slávy zámorskej hokejovej NHL Jim Gregory. Bývalý generálny manažér Toronta Maple Leafs skonal v stredu vo svojom dome v Toronte. Príčinu smrti zatiaľ neoznámili. Gregory pôsobil pred funkcionárskou dráhou ako tréner, viedol napríklad Vancouver Canucks ešte vo Western Hockey League. Ako GM Toronta pôsobil v rokoch 1969-1979 a preslávil sa napríklad aj tým, že ako jeden z prvých pritiahol do NHL európskych hráčov. Informovala agentúra AP.